title: Akku

text: NiCd-akut ovat ympäristölle kaikkein haitallisin akkutyyppi. NiCd-akun sisältämä kadmium on erittäin myrkyllistä jo pieninä pitoisuuksina, ja siksi NiCd-akut ovat ongelmajätettä. Suomessa käytetyt kannettavat paristot ja akut voi palauttaa niitä myyvään kauppaan tai kioskiin ongelmajätepisteen ohella. NiCd-akuille on olemassa kierrätysmenetelmä, jossa niiden sisältämät raaka-aineet otetaan talteen ja ohjataan uudelleenkäyttöön. NiCd-akkujen myrkyllisyyden vuoksi niiden käyttö uusissa laitteissa on kielletty. Nykyään uudet litium-polymeeriakut, joiden purkuvirta voi olla jopa 16 A, pystyvät korvaamaan NiCd-akut.


title: Akku

text: 1970-luvulla alettiin tehdä tutkimustyötä nikkelimetallihydridiakkujen kehittämiseksi ja 80-luvun lopulla NiMH-akku saatiin markkinoille. NiMH-kennossa positiivisena elektrodina on nikkelihydroksidi ja negatiivisena metallihydridi elektrolyytin ollessa kaliumhydroksidia.


title: Akku

text: NiMH-akulla on suurempi kapasiteetti mutta lyhyempi kestoikä kuin NiCd-akulla. Muisti-ilmiö vaivaa NiMH-akkuakin, mutta selvästi vähemmin kuin NiCd-akkua. Heikkouksina ovat matalampi virranantokyky kuin NiCd-akuilla sekä suuri itsepurkaus: akun varauksesta purkautuu itsestään noin 20 % kuukaudessa. Matkapuhelimissa tai tietokoneissa nämä huonot puolet eivät kuitenkaan ole merkittävästi haitaksi. Pakkasella NiMH-akku ei kykene antamaan yhtä hyvin virtaa kuin NiCd-akku.


title: Akku

text: NiMH-akku kehittää latauksen aikana lämpöä, eikä lataudu yhtä nopeasti kuin NiCd-akku. Ehdoton vähimmäislatausaika on 1 tunti.


title: Akku

text: NiMH-akun kestoikään vaikuttaa, kuinka usein ja kuinka tyhjäksi akkua puretaan. Akun käyttöikää voi pidentää merkittävästi lataamalla akku, ennen kuin se on kokonaan tyhjentynyt. Muisti-ilmiön eliminoiminen kuitenkin vaatii, että akku tyhjennetään ajoittain kokonaan. Lataus pitäisi suorittaa 10–45 °C:n lämpötilassa, sillä kylmemmässä kennojen sisäinen paine nousee latauksen aikana haitallisesti.


title: Akku

text: Pitkään käyttämättä jäävä NiMH-akku on parasta purkaa mahdollisimman tyhjäksi säilytyksen ajaksi. Säilytyslämpötila ei ole kovin kriittinen.


title: Akku

text: NiMH-akku on ympäristölle haitallinen akkutyyppi. Se sisältää huomattavan määrän nikkeliä, joka on jo pieninä määrinä ympäristölle haitallista, joten NiMH-akut ovat ongelmajätettä. Ainoa tapa päästä niistä eroon on viedä ne paristojen- ja akkujenkeräyspisteeseen, joita on tyypillisesti kierrätyspisteissä ja kauppakeskusten yhteydessä. NiMH-akuille on olemassa Suomessa kierrätysmenetelmä AkkuSer, jossa niiden sisältämät raaka-aineet otetaan talteen ja ohjataan uudelleenkäyttöön.


title: Akku

text: Litium on metalleista kevyin, sillä on suurin sähkökemiallinen jännite ja täten suuri energiatiheys. Mutta koska litium on luonnostaan epävakaata, 1980-luvulla kehitetyt litiummetallirakenteiset akut olivat hieman vaarallisia, eikä niitä voitu turvallisuussyistä ottaa kaupalliseen käyttöön. Alettiin kehittää vakaampaa litium-ioniakkua, joka on turvallinen, kunhan lataus, purkaminen ja akun käsittely suoritetaan asiamukaisesti. Ensimmäisenä Li-ion-akun sai markkinoille Sony vuonna 1991. Akun positiivinen elektrodi on valmistettu litiumoksidista ja negatiivinen grafiitista tai muusta hiilipohjaisesta aineesta. Elektrolyyttinä voi olla esimerkiksi etyleenikarbonaatti.


title: Akku

text: Litium-ionikennon nimellisjännite on muita akkutyyppejä huomattavasti korkeampi: 3,2–3,7 V. Kapasiteettia painoon nähden on kaksin verroin NiCd-akkuun verrattuna. Li-ion-akku kykenee antamaan virtaa paremmin kuin NiMH, ja nykyään litium-ioniakku soveltuu jopa akkuporakonekäyttöön. Pakkasessa Li-ion-akku menettää tehoaan samaan tapaan kuin NiMH-akku. Li-ion-akkuja on ainakin kolmea tyyppiä sen mukaan, mistä negatiivinen elektrodi on valmistettu. Ominaisuudet vaihtelevat hieman sen mukaan. Li-ion-akun ikä on rajallinen: akku vanhenee, vaikkei sitä käytettäisikään. Muista akkutyypeistä poikkeavana hyvänä puolena on, että muisti-ilmiötä Li-ion-akussa ei esiinny ollenkaan. Akun kapasiteetti ei alene, olipa lataus kuinka epäjärjestelmällistä tahansa.


title: Akku

text: Li-ion-akku ei siedä ylilatausta, vaan muuttuu epävakaaksi kehittäen lämpöä ja painetta. Myöskään akun oikosulkeminen tai purkaminen aivan tyhjäksi ("U" < 2,5 V) ei ole suositeltavaa. Latausaika voi olla jopa alle 1 tunnin, eikä akku juurikaan lämpene sen aikana. Lataus suoritetaan aluksi suuremmalla virralla, ja kun tietty jännitetaso on saavutettu, virtaa alennetaan siten, että jännite ei enää nouse. Lataus katkaistaan, kun latausvirta on pienentynyt 3 %:iin alkuperäisestä, eikä ylläpitolatausta suoriteta. Useimmissa akuissa on monimutkainen suojapiiri, joka katkaisee sähköisen yhteyden akkuun, jos se havaitsee yli- tai alijännitettä tai liian korkean lämpötilan. Ilman suojapiiriä akun lataaminen ja jopa käyttö on vaarallista räjähdysvaaran vuoksi. LiFePO4-litiumakut ovat suhteellisen turvallisia verrattuina muihin litium-tekniikoihin.


title: Akku

text: Li-ion-akut tulisi säilyttää varattuina; suositeltavin varaustaso on 70–90 %. Varaustaso ei saa päästä laskemaan niin alhaiseksi, että kennon napajännite putoaa alle 2,5 volttiin kolmea kuukautta pidemmäksi ajaksi. Jos niin pääsee käymään, osa akun kapasiteetista on mennyttä lopullisesti. Tällöin akku voi vuotaa ja sen lataaminen voi olla vaarallista. Toisinaan akun syväpurkaantuminen voi vaurioittaa sitä välittömästi. Tästä hyvänä esimerkkinä ovat kannettavien tietokoneiden akut, jotka voivat menettää suurimman osan kapasiteetistaan jo yksittäisen syväpurkautumisen yhteydessä. Syväpurkautumista estämään akussa on yleensä erillinen ohjainpiiri. Piiri ei kuitenkaan suojele akkua, mikäli se ensin käytetään tyhjäksi ja tämän jälkeen jätetään lataamatta, jolloin se syväpurkaantuu hyvinkin pian itsestään.


title: Akku

text: LiFePO4-akku on ympäristöystävällinen, sillä siinä ei ole käytetty ympäristölle haitallisia raskasmetalleja. Akut tulee kierrättää viemällä ne paristojen- ja akkujenkeräyspisteeseen, joita on tyypillisesti kierrätyspisteissä ja kauppakeskusten yhteydessä. Li-ion-akuille on olemassa Suomessa kierrätysmenetelmä AkkuSer, jossa niiden sisältämät raaka-aineet otetaan talteen ja ohjataan uudelleenkäyttöön.


title: Akku

text: Lyijyakku on ensimmäinen kaupalliseen käyttöön tullut akku, ja se on käytössä edelleenkin autoissa ja raskaissa sovelluksissa, kuten trukeissa. Akun elektrodit on valmistettu lyijystä, ja elektrolyyttinä on rikkihappoliuos. Ensimmäisen kaupallisen lyijyakun kehitti Gaston Plante jo vuonna 1859. Tämänmallisen akun levyt, jotka ovat puhdasta lyijyä, muokataan pitkällisellä varaus-purkausprosessilla. Vuonna 1881 Faure kehitti lyijyakkumallin, jossa valettuihin lyijyristikkoihin valssattiin pastamainen aktiiviaine. Tämän akkutyypin lyijyristikoiden lyijy on seostettu antimonilla valamisen helpottamiseksi. Molemmat akkutyypit ovat vieläkin teollisessa valmistuksessa. Ensimmäinen suljettu lyijyhappoakku oli "lyijyhyytelöakku". Siinä akkuhappoon on lisätty silikaattia (piitä) ja tuotannossa se on muokattu "geelimäiseen" olotilaan (SiO2). Toinen sovellutus VRLA-akusta eli niin sanotusta suljetusta lyijyakusta on toteutus, jossa happo on imeytetty lasikuitumattoon (AGM). Tavalliseen lyijyakkuun verrattuna erona on VRLA:n suljettu rakenne. Lyijyakkujen energiatiheys on matala, mikä rajaa käyttömahdollisuuksia.


title: Akku

text: VRLA-akut soveltuvat käyttöön, jossa akku sijaitsee yleisissä tiloissa (ei tarvita erillistä akkuhuonetta). Lyijyakku on suosittu vaihtoehto, kun hinta halutaan pitää edullisena eikä akun paino tai tila ole rajoittava tekijä. VRLA:ta käytetään nykyisin esimerkiksi UPS:issä, pyörätuoleissa ja hätävalaistuksessa. VRLA-akku voidaan valmistaa joko niin sanottuna putkilevyakkuna tai ristikkolevyakkuna. Ristikkolevyakuissa levyjen välinen etäisyys on pieni, jolloin akun sisäinen resistanssi on alhainen. Nämä akut valmistetaan yleensä AGM-tekniikalla. VRLA-akut soveltuvatkin hyvin paikallisakkukäyttöön, koska niiden itsepurkautuminen on hidasta ja niitä voidaan pitää ylläpitolatauksella täysinä. Kylmässä VRLA ei anna kovin hyvin virtaa. AGM-akkujen etuina lyijyhyytelöakkuihin verrattaessa ovat halvempi hinta ja parempi virranantokyky lyhyillä purkauksilla. Lyijyhyytelöakut valmistetaan yleensä putkilevyrakenteisina, jolloin levyjen etäisyys toisistaan on isompi kuin AGM-akuissa. Putkirakenteiset hyytelöakut kestävätkin hyvin pitkäaikaista purkausta. Niiden etuina on pidempi elinikä eli enemmän purkaus-varausjaksoja kuin AGM-akuilla. Nykyisin lyijyhyytelöakkuja käytetään enimmäkseen syklisissä käytöissä, kuten pyörätuoleissa, siivouskoneissa ja trukeissa.


title: Akku

text: Lyijyakkujen latauslaitteiden ominaisuudet on määritelty standardissa DIN 41772.4. Trukkiakkujen yksinkertaisin latauslaite on niin sanotun Wa-käyrän mukainen laturi. Siinä latausvirta laskee lineaarisesti akkujännitteen noustessa. Latauslaitteen nimellisvirta määritellään akun nimellisjännitteen (2,0 V/k) arvolla. Kaasuuntumisjännitteellä (2,4 V/k) virran tulee olla 50 % nimellisarvostaan ja loppujännitteellä (2,65 V/k) noin 25 % nimellisarvostaan. W-käyrän mukaisen trukkiakkulaturin koko on 80 % akun viiden tunnin purkausvirran arvosta. Paikallisakuille käytetään IU-laturia. Tällöin I kuvaa vakiovirtavaihetta (virtarajoitus) ja U vakiojännitevaihetta. Tyhjään tai vajaaseen akkuun latauslaite varaa nimellisvirtaa. Kun akun varaustila nousee, nousee samalla akun napajännite ja lataus siirtyy vakiojännitevaiheeseen. Tyhjän akun varaaminen 80–85 %:iin kapasiteetista kestää noin 5–8 tuntia, ja täysi varaus saavutetaan 24 tunnissa. VRLA sietää rajoitettua pikalatausta, kunhan akun kennojännite ei pääse nousemaan yli 2,4 V:n. VRLA-akkuja ei saisi koskaan ladata normaalilla auton akkulaturilla, joka on tarkoitettu avoimille lyijyakuille. AGM-akkua ei saa purkaa alle jännitetason 1,50 V/kenno, vaan se olisi syytä ladata aiemmin. Akun kestoikä voi olla jopa tuhansia syklejä purkamisten syvyydestä ja ympäristöolosuhteista riippuen.


title: Akku

text: Lyijyakut tulee säilyttää aina täyteen varattuina viileässä paikassa. Tyhjäksi puretun akun levyt ovat peittyneet lyijysulfaattiin, joka on hyvä eriste. Normaalisti sulfaatin seassa on johtavia lyijy‑ tai lyijydioksidikiteitä. Pidempään säilytettynä sulfaattikiteet kuitenkin järjestäytyvät isoiksi rakeiksi. Tässä tilanteessa virta ei enää kulkeudu sulfaattiin eikä akku enää ota latausta vastaan (sulfatoituminen). Tyhjä akku voi myös jäätyä pakkasella, koska puretun lyijyakun elektrolyytti on lähes vettä.


title: Akku

text: Lyijy on myrkyllistä ja haitallista ympäristölle. Lyijyakut tulee toimittaa ongelmajätteiden keräyspisteeseen, josta ne päätyvät raaka-aineiden kierrätykseen.


title: Akku

text: Taulukon pitämiseksi pienenä sen otsikoissa ja osin sisällössä on käytetty lyhenteitä, joiden selitteet ovat alla:


title: Marjaniemen majakka

text: Marjaniemen majakka sijaitsee Hailuodon Marjaniemessä noin 50 kilometrin päässä Oulusta.


title: Marjaniemen majakka

text: 1770-luvulla Oulun porvarit rakensivat Hailuodon länsipuolen väylää varten ensimmäisen puisen 16 sylen korkuisen tunnusmajakan Marjaniemen kärkeen. Tämä majakka kunnostettiin Oulun kauppaseuran aloitteesta 1786 ja 1800. Valtio lunasti 1849 haltuunsa majakan ja luotsikohtauspaikan miehittämättömän ns. porttiviitta-aluksen eli porttiprikan. Myrsky vei porttiprikan usein karkuun, vuonna 1881 se korvattiinkin rautapoijulla. Puinen majakka oli tarkoitus muuttaa valomajakaksi jo vuonna 1854 rakentamalla lyhtykoju ja sinne valolaite peiliheijastimineen. Krimin sota esti suunnitelmat. Sodan jälkeen Marjaniemen tunnusmajakkaa korjattiin taas 1857.


title: Marjaniemen majakka

text: 1860-luvulla alkaneen majakoiden uudistamishankkeen neljän ensimmäisen joukossa oli Marjaniemi, jonka sai suunniteltavakseen arkkitehti Axel Hampus Dalström yleisten rakennusten ylihallituksesta. Katovuosi 1866 ja sitä seurannut nälänhätä siirsivät majakan ja sen viereen rakennettujen majakanvartijoiden asumusten valmistumisen kesään 1871. Majakan piirustukset olivat tosin valmistuneet jo joulukuussa 1869. Ensimmäisen kerran majakan valo sytytettiin 3. syyskuuta 1871.


title: Marjaniemen majakka

text: Majakkatorni on muurattu tiilestä ja tornin ulkopinta on rapattu valkoiseksi. Tornissa on 110 askelmaa ilman välitasanteita. Majakan korkeus maanpinnasta on 25 metriä ja merenpinnan tasosta 30,2 metriä. Alun perin majakkaan asennettiin Fresnelin järjestelmän mukainen linssilaitteisto, joka näytti valoa 20 sekunnin välein etelän ja koillisen väliseen sektoriin 11 meripeninkulman päähän. Ensimmäinen polttimo toimi naurisöljyllä, jota kului n. 250 litraa vuodessa. Kesällä 1908 se korvattiin kaasuöljypolttimolla, joka pidensi majakan kantomatkaa 16 meripeninkulmaan. Vuonna 1950 majakkaan tuli asetyleenikaasuvalo ja 1962 se sähköistettiin. Vanhat kaasulaitteet asennettiin Säpin majakkaan Porin edustalle. Majakan nykyinen valoteho on 1,36 miljoonaa kandelaa. Majakan tornin ikkunassa on aiemmin ollut myös Marjaniemen kalasataman väylän lisäloisto: lisäloisto on kuitenkin poistettu ja siitä ovat muistona enää ikkunan värilasit. Majakassa on lisäksi nettikamera.


title: Marjaniemen majakka

text: Marjaniemessä työskenteli majakkamestari ja kaksi majakanvartijaa aina vuoteen 1962, jolloin majakan viereen rakennettiin myös Marjaniemen luotsiasema. Sitä korjattiin ja laajennettiin 1987 ja siinä toimii Oulun yliopiston Perämeren tutkimuslaitos. Nykyään Marjaniemi on Raahessa sijaitsevan Perämeren luotsiaseman toinen tukiasema, jossa toimii viisi luotsikutterinhoitajaa.


title: Vuoden 1992 talviolympialaisten mitalitaulukko

text: Vuoden 1992 talviolympialaisissa oli mukana urheilijoita 64 eri maasta, jotka kilpailivat 57 olympiatapahtumassa. Mitalitaulukon ykkössijan saavutti Saksa.


title: Nebra

text: Nebra (tai Raneb) oli muinaista Egyptiä 2. dynastian aikaan vuoden 2865 eaa. tienoilla hallinnut faarao.


title: Nebra

text: Nebran hallituskaudesta ei tiedetä juuri mitään, sillä tältä ajalta ei ole löydetty juurikaan kirjallisia merkintöjä. Nebra on kuitenkin ensimmäinen faarao, jonka nimessä on Ra-jumalan nimi. Tämä tarkoittaa mahdollisesti, että Nebra perusti Ra-jumalan kultin.


title: Nebra

text: Mit Rahinasta Memfiksen lähellä on löydetty steela, jossa on Nebran nimi. Tämä merkitsee mahdollisesti sitä, että hänen hautansa sijaitsee (edeltäjiensä tavoin) jossain päin Sakkaraa. Nebran sinetti on löydetty Hetepsekhemwyn haudasta Sakkarassa, joten on mahdollista, että Nebra valtasi haudan itselleen.


title: G20

text: G20 (Group of 20) on ryhmä, joka sisältää maailman 19 rikkainta maata, sekä edustuksen Euroopan unionista: Argentiina, Australia, Brasilia, Etelä-Afrikka, Etelä-Korea, Indonesia, Intia, Italia, Japani, Kanada, Kiina, Meksiko, Ranska, Saksa, Saudi-Arabia, Turkki, Venäjä, Iso-Britannia ja Yhdysvallat.


title: G20

text: Tämä G20, josta myöhemmin kasvoi Group of 33, oli suunnitteilla jo Kölnin G7:n huippukokouksessa kesäkuussa 1999, mutta ryhmä perustettiin virallisesti G7:n talousministerien kokouksessa syyskuussa 1999. Perustava kokous oli 15.–16. joulukuuta 1999 Berliinissä.


title: G20

text: G20-ryhmä muodostettiin yhteistyö- ja neuvontafoorumiksi kansainvälistä rahoitusjärjestelmää koskevissa asioissa. Se tutkii, analysoi ja rohkaisee keskustelua keskeisten nousevien ja jo olemassa olevien teollisuusmaiden käytännöistä, jotka koskevat kansainvälisen rahoitusvakauden parannuksia. Se myös pyrkii käsittelemään asioita, jotka eivät kuulu olemassa olevien organisaatioiden vastuualueisiin.


title: G20

text: Tämän G20-ryhmän jäseniä ovat G7-maiden ja 12 muun rikkaan maan talousministerit ja keskuspankkien pääjohtajat G7-maista, 12 muusta rikkaasta maasta sekä Euroopan unionin puheenjohtajamaasta (ellei se ole G7:n jäsen); Euroopan keskuspankin johtaja, Kansainvälisen valuuttarahaston (IMF) toimitusjohtaja; IMFC:n puheenjohtaja; Maailmanpankin pääjohtaja ja Kehityskomitean puheenjohtaja. Argentiinan presidentti Mauricio Macri on toiminut G20:n puheenjohtajana 1. joulukuuta 2017 lähtien.


title: G20

text: Heinäkuussa 2017 Hampurissa pidettyä G20-huippukokousta vastaan järjestettiin yli 25 eri mielenosoitusta, joihin osallistui yli 100 000 ihmistä. Lisäksi kaupungissa pidettiin 77:n eri kansalaisjärjestön vaihtoehtoinen "Global Solidarity Summit" -kokous. Suurimpia mielenosoituksia olivat 76 000 osallistujan "Solidarity without Borders", sekä 11 000–20 000 osallistujan tanssien toteutettu protestimarssi "Lieber tanz ich als g20". Muita mielenosoituksia olivat muun muassa "Color the Red Zone", jonka tarkoituksena oli passiivisella vastarinnalla estää osallistujien pääsy suljetuille kokousalueille, poliittista passiivisuutta vastaan suunnattu tuhannen zombiksi pukeutuneen osallistujan "1000 Gestalten", sekä mellakoinniksi muuttunut anarkistien organisoima "Welcome to Hell", johon osallistui noin 12 000 ihmistä.


title: G20

text: Mielenosoituksiin saapui osallistujia eri puolilta Eurooppaa. Mukana oli erilaisia kansalaisjärjestöjä sekä muun muassa antikapitalisteja, autonomeja ja antifasisteja. Suomesta osallistui muun muassa Aseistakieltäytyjäliiton, Vasemmistonuorten sekä Vihreiden nuorten jäseniä. Paikalliset kirkot tarjosivat mielenosoittajille tilojaan yöpymistä varten, ja jalkapalloseura FC St. Pauli antoi yöpymismahdollisuuden lisäksi käyttöön stadioninsa sosiaalitilat.


title: G20

text: Kokouksen aikaisissa mellakoissa mielenosoittajat heittelivät poliiseja erilaisilla esineillä, ja sytyttivät tuleen muun muassa autoja ja roska-astioita sekä ryöstelivät kauppoja. Mellakoissa loukkaantui yli 200 poliisia ja 29 mielenosoittajaa pidätettiin. Loukkaantuneista poliiseista parikymmentä ei pystynyt palaamaan töihin seuraavana päivänä. Kaikkien vammat eivät johtuneet mellakoitsijoista, vaan joukossa oli muun muassa kymmeniä nestehukasta kärsineitä mellakkapoliiseja.


title: Turks- ja Caicossaaret

text: Turks- ja Caicossaaret on Yhdistyneeseen kuningaskuntaan kuuluva erillisalue Haitin pohjoispuolella. Alue koostuu kahdesta saariryhmästä, jotka sijaitsevat Bahamasaarilta kaakkoon vyöhykkeellä 21°45′ pohjoista leveyttä ja 71°35′ läntistä pituutta. Tärkeimmät tulonlähteet saarilla ovat matkailu, äyriäiset ja pankkipalvelut. Saarilla oli vuoden 2006 perustuslain mukaan huomattavasti päätäntävaltaa omissa asioissaan, mutta vuonna 2009 emämaa Britannia hajotti hallituksen korruption ja taloudellisten väärinkäytösepäilyjen takia, ja saaret siirrettiin suoraan kuvernöörin alaisuuteen.


title: Turks- ja Caicossaaret

text: Turks- ja Caicossaaret koostuvat noin 40 saaresta, joista kahdeksan on asuttuja. Saaret jakaantuvat kahteen ryhmään, joita erottaa 35 kilometriä leveä salmi: läntisiin Caicos-saariin, joihin kuuluu asutuista saarista kuusi, ja itäisiin Turks-saariin, joista kahdella on asutusta. Maasto on matalaa, maaperä köyhää ja multakerros ohut. Kasvillisuus on enimmäkseen pensaistoa. Saarilla ei ole varsinaisia jokia eikä järviä, mutta joitakin murtovesilammikoita. Rannikoita reunustavat mangrovekasvustot.


title: Turks- ja Caicossaaret

text:
Hurrikaanit ovat alueella yleisiä. Ilmasto on miellyttävän lämmin, ja sademäärät ovat pienten korkeuserojen takia vähäisempiä kuin muilla alueen saarilla. Sadetta saadaan vuodessa 1 000–1 500 mm, suurin osa siitä toukokuusta lokakuuhun kestävällä sadekaudella. Lämpötila vaihtelee 16 ja 32 asteen välillä.
Matkailijoita houkuttavia piirteitä Turks- ja Caicossaarilla ovat koralliriutat ja hiekkarannat. Herkkiä kohteita, kuten kosteikkoja ja laguuneita, on rauhoitettu. Suolankerääjät hävittivät suuren osan metsästä Grand Turkin, Salt Cayn ja South Caicosin saarilla. Rehevin luonto on North Caicosilla, jossa kasvaa monenlaisia hedelmäpuita ja elää maan suurin flamingoyhdyskunta. Saarilla pesii kaikkiaan sata lintulajia, ja toiset sata käyvät siellä muuttolintuina. Perhosia on 35 lajia ja kolme suurta liskolajia.


title: Turks- ja Caicossaaret

text: Turks- ja Caicossaarten ensimmäiset asukkaat olivat monia muita Karibian saaria asuttaneille taino-intiaaneille sukua olevat lucayanit. He asuttivat Bahamasaaret useina aaltoina 700-luvun paikkeilta alkaen ja he hävisivät eurooppalaisten saapumisen jälkeen kulkutauteihin ja orjuutukseen. Kolumbuksen vierailusta kiistellään, mutta ensimmäinen todistettavasti saarilla käynyt eurooppalainen oli espanjalainen konkistadori Juan Ponce de León, jonka retkikunta löysi saariston vuonna 1512. Eurooppalaisten kohtaamisen jälkeen vieraat taudit ja orjuus tuhosivat tainot 1500-luvun puoliväliin mennessä.


title: Turks- ja Caicossaaret

text: 1500-luvulta 1700-luvulle saaristo oli välillä niin espanjalaisten, ranskalaisten kuin brittienkin hallussa. Merirosvot piileskelivät saarilla ja ryöstelivät suolankerääjiä.


title: Turks- ja Caicossaaret

text: Bermudalaiset aloittivat merisuolan keräämisen Grand Turk -saarella 1600-luvun lopulla. Yhdysvaltain vapaussodan jälkeen nykyisestä Etelä-Yhdysvalloista tulleet viljelijät valloittivat saarilta alaa maatalouskäyttöön. Saarille perustettiin puuvillaplantaaseja, joilla Afrikasta tuodut orjat työskentelivät. Orjuuden kieltämisen jälkeen 1838 useimmat plantaasinomistajat lähtivät. Orjat jäivät kuitenkin asuttamaan saarta.


title: Turks- ja Caicossaaret

text: Saaret olivat osa Bahaman siirtokuntaa vuoteen 1848 saakka, jolloin asukkaat halusivat niistä itsenäisen siirtokunnan, joka liitettiin 1873 Jamaikan alaisuuteen. Vuonna 1959 saari sai vihdoin oman kuvernöörinsä, ja kun Jamaika itsenäistyi elokuussa 1962, Turks- ja Caicossaarista tuli Britannian erillisalue.


title: Turks- ja Caicossaaret

text: Kylmän sodan aikana saaria käytettiin lännen tukikohtana. Yhdysvallat piti siellä lentotukikohtaa 1944–1947 ja perusti ohjusaseman 1952. 1950- ja 1960-luvuilla Yhdysvalloilla oli saarilla avaruustoimintaa. Yhdysvaltain ensimmäinen miehitetty avaruuslento Friendship 7 laskeutui John Glennin ohjaamana Grand Turkin rantavesiin avaruusmatkan jälkeen vuonna 1962. Yhdysvallat sulki tukikohdan vuonna 1983.


title: Turks- ja Caicossaaret

text: Vuonna 2008 ensin hurrikaani Hanna ja sen jälkeen hurrikaani Ike tekivät pahaa tuhoa saarilla.


title: Turks- ja Caicossaaret

text: Turks- ja Caicossaarten perustuslaki otettiin käyttöön 30. elokuuta 1976, jota pidetään saarten kansallispäivänä. Vuonna 1982 hyväksyttiin saarten itsenäisyys, mutta politiikka muuttui nopeasti vastustamaan sitä, ja saaristo pysyi Britannian erillisalueena. Perustuslaki hylättiin vuonna 1986, mutta palautettiin uudistettuna 5. maaliskuuta 1988. Turks- ja Caicossaarten lakijärjestelmä perustuu englantilaiseen tapaoikeuteen, mutta se on saanut vaikutteita myös Jamaikan ja Bahaman laeista. Äänestysikä on 18 vuotta.


title: Turks- ja Caicossaaret

text: Saarten hallitsija on monarkki, kuningatar Elisabet II, joka nimittää kuvernöörin, joka taas nimittää pääministerin. Maaliskuussa 2009 Britannia päätti hajottaa saarten hallituksen ja parlamentin. Asiasta tehtyjen valitusten käsittelyn jälkeen päätös toteutettiin elokuussa. Britannian viranomaiset olivat saaneet tutkimuksissaan selville saaren hallinnossa esiintyneen poliittista moraalittomuutta ja epäpätevyyttä. Hallitus lakkautettiin 2009 enintään kahden vuoden ajaksi, ja johdossa on sen aikana brittiläinen kuvernööri kuningattaren alaisuudessa. Tarvittavaa vakautta ei saavutettu ja syyskuussa 2010 Britannia ilmoitti, että heinäkuulle 2011 suunnitellut vaalit peruutetaan.


title: Turks- ja Caicossaaret

text: Hajotettu yksikamarinen lakiasäätävä valtuusto muodostui 19 edustajasta, joista 13 valitaan yleisillä vaaleilla neljän vuoden välein. 4. maaliskuuta 2003 vaaleissa suurin puolue oli Edistyksellinen kansallispuolue (8 paikkaa), josta seuraavana oli Kansan demokraattinen liike (5 paikkaa). Yhdistynyt demokraattinen puolue nautti myös kannatusta, mutta se ei ole saanut paikkoja. Helmikuun 2007 vaaleissa Edistyksellinen kansallispuolue PNP voitti Michael Misickin johdolla 13 paikkaa ja Kansan demokraattinen liike PDM jäi kahteen paikkaan.


title: Turks- ja Caicossaaret

text: Turks- ja Caicossaaret on Interpolin, Karibian kehityspankin ja Karibian maiden liiton jäsen. Sotilaallisesta puolustuksesta vastaa Britannia.


title: Turks- ja Caicossaaret

text: Saarten aluejako on epämääräinen, eri lähteiden mukaan ne on jaettu kuuteen tai seitsemään alueeseen, ja joitakin osia ei ole käsitelty kaikissa jaoissa lainkaan. Alueita ovat ainakin Grand Turk, Provenciales, North Caicos, Middle Caicos, South Caicos, Salt Cay ja Parrot Cay. Joidenkin lähteiden mukaan West Caicos kuuluu Providencialesin ja East Caicos South Caicosin hallintoalueeseen.


title: Turks- ja Caicossaaret

text: Turks- ja Caicossaaret käyttää valuuttanaan Yhdysvaltain dollaria. Vuonna 2008 bruttokansantuote henkeä kohti oli 26 280 dollaria. Hurrikaani Ike, kansainvälinen lama ja huono taloudenpito johtivat vuosien talousongelmiin. Valtiontalous oli alijäämäinen 2002–2011, vuonna 2008 inflaatio oli lähes 8 prosenttia ja BKT laski lähes 20 prosenttia vuoteen 2009. Britannia myönsi maalle 10 miljoonan punnan lainan 2010 ja sopi seuraavana vuonna 260 miljoonan dollarin velkajärjestelyistä viiden vuoden aikana. Talous saatiin jaloilleen, budjetti näytti ylijäämää 2012–2014 ja vuonna 2014 maan luottoluokitus oli BBB+. BKT henkeä kohti on nnoin 24 tuhatta dollaria.


title: Turks- ja Caicossaaret

text: Työvoimasta noin kolmannes työskentelee valtiolle ja viidesosa maatalouden ja kalastuksen parissa.


title: Turks- ja Caicossaaret

text: Aikaisemmin suolantuotanto oli tärkeä tulonlähde, mutta nyt turismi ja pankkipalvelut ovat syrjäyttäneet sen. Maanviljely on vähäistä, mutta saarilla sijaitsee maailman ainoa suuria kotiloita (conch) kasvattava nilviäisenviljelylaitos. Myös hummereita viedään ulkomaille. Maatalouden tuotteita ovat maissi, pavut ja sitrushedelmät. Yhdysvallat on pääasiallinen kauppakumppani.


title: Turks- ja Caicossaaret

text: Turks- ja Caicossaarten energialaitos tuottaa sähköä dieselvoimalan avulla. Koska maalla ei ole omaa syväsatamaa, generaattorien tarvitseman dieselin kuljetuskustannukset ovat korkeammat ja energian hinta on korkeampi kuin muualla Karibialla. Konsultit ovat selvittäneet uusiutuvien energialähteiden käyttöä, ja tuulivoimaa ja kaatopaikkakaasuja pidetään niistä potentiaalisimpina. Käyttöveden lämmitystä aurinkoenergialla varsinkin hotelleissa pidetään myös järkevänä kehityskohteena. Nykyisin tällainen järjestelmä on käytössä alle kahdella prosentilla saarelaisista, kun Barbadoksella aurinkokäyttöisiä vedenlämmittimiä käyttää yli puolet kotitalouksista.


title: Turks- ja Caicossaaret

text: Saarilla on yhteensä seitsemän lentokenttää. Useimmat ulkomaanlennot laskeutuvat Providencialesiin. Kaksi muuta kansainvälistä lentokenttää ovat Grand Turk ja South Caicos. Maantietä on 121 km, ja vain 24 km siitä on päällystettyä. Satamakaupungit ovat Cockburn, Grand Turk ja Providenciales. Providencialesista on lauttayhteys North Caicosiin. Grand Turkista Salt Cayhin kulkee lautta joka toinen viikko.


title: Turks- ja Caicossaaret

text: Turks- ja Caicossaarten väestö on kasvanut 20 vuodessa nopeasti, sillä saarelle muuttaa paljon muiden Karibian saarten asukkaita. Varsinkin Haitista tulee laittomia maahanmuuttajia, joten todellisen väkiluvun arviointi on vaikeaa. Vuonna 1990 asukkaita oli 12 350 ja vuonna 2008 jo 32 700. Useimmat asukkaat ovat alkujaan afrikkalaista alkuperää.


title: Turks- ja Caicossaaret

text: Pääosa saarelaisista on kristittyjä, vuonna 1990 baptisteja oli 40 %, anglikaaneja 18 % ja metodisteja 16 %.


title: Turks- ja Caicossaaret

text: Turks-saarten nimi tulee paikallisesta kaktuksesta ("Melocactus intortus"), jonka punaiset kukat muistuttivat espanjalaisten merimiesten mielestä turkkilaisen miehen päähinettä.


title: Turks- ja Caicossaaret

text: Saarilla, varsinkin Middle Caicosilla, on perinteisesti tehty tarvekaluja kuten koreja, hattuja ja kattoja punomalla ja palmikoimalla palmunlehtiä. Perinteisen musiikin soittimiin kuuluu marakassien, kitaran, haitarin ja rumpujen lisäksi saha, jota soitetaan vetämällä metallipuikkoa sen piikkien yli. Kansantarinoiden alkuperää voidaan jäljittää afrikkalaiseen sadunkerrontaperinteeseen.


title: Turks- ja Caicossaaret

text: Koulunkäynti on pakollista 13 vuoden ajan alkaen neljävuotiaasta. Alakoulua käy 78 prosenttia ja yläkoulua 70 prosenttia ikäluokasta.


title: Turks- ja Caicossaaret

text: Saarilla on yhdeksän jalkapallojoukkuetta, joissa pelaa 655 rekisteröityä pelaajaa. Jalkapallomaajoukkue ei ole koskaan edennyt CONCACAF Gold Cupin lopputurnaukseen. Maajoukkue oli syyskuussa 2011 FIFAn rankingissa sijalla 195.


title: Miranda IM

text: Miranda IM on pikaviestintietokoneohjelma, joka tukee ICQ-, AIM-, Windows Live Messenger-, XMPP- (ja näin myös Google Talk-), Yahoo-, IRC-, Twitter-, Gadu-Gadu-, Tlen- ja Netsend-protokollia. Miranda on tehokkaasti muokattavissa ja siihen on valmiina lukuisia lisäosia, joiden avulla Miranda tukee vähemmänkin tunnettuja protokollia. Muokattavuuden ansiosta ohjelma on myös kevyt, koska vain halutut protokollat ovat käytössä. Ohjelma on käännetty lukuisille kielille, myös suomeksi.


title: Miranda IM

text: Miranda IM toimii vain Microsoft Windows -käyttöjärjestelmässä. Projekti aloitettiin 2. helmikuuta 2000, ja kehitystyö jatkuu edelleen.


title: Miranda

text: Miranda tarkoittaa ainakin seuraavia asioita:


title: Maria Kalaniemi

text: Maria Helena Kalaniemi (s. 27. toukokuuta 1964 Espoo) on suomalainen harmonikansoittaja ja säveltäjä. Vuosina 2005-2010 hän toimi taiteen keskustoimikunnan nimittämänä taiteilijaprofessorina. Kalaniemen pääsoitin on harmonikka. Kansalliseen kuuluisuuteen hän nousi 1983 ensimmäisen Kultainen harmonikka -kilvan voiton kautta. Harmonikan lisäksi hän soittaa myös viulua ja kanteletta. Hän toimii JuuriJuhla-kansanmusiikkifestivaalin taiteellisena johtajana.


title: Maria Kalaniemi

text: Kalaniemi valmistui Sibelius-Akatemiasta musiikin maisteriksi 1991 ja hän opiskeli myös Pariisissa M. Azzolan johdolla 1989. Vuodesta 1995 alkaen Kalaniemi on toiminut Sibelius-Akatemiassa harmonikansoiton lehtorina ja suoritti taiteellisen tohtorintutkinnon kansanmusiikin osastolla 23.5.2009 .


title: Maria Kalaniemi

text: Kalaniemi on esiintynyt lukuisissa eri yhtyeissä ja kokoonpanoissa:Radion ohjelmanauha


title: Riitta Väisänen

text: Riitta Inkeri Väisänen (s. 16. heinäkuuta 1954 Turku) on suomalainen näyttelijä, televisiojuontaja ja entinen missi. Hänet tunnetaan etenkin MTV3-kanavan "Kymppitonni"-visailuohjelman juontajana. Väisänen valittiin Miss Suomi -kilpailun ensimmäiseksi perintöprinsessaksi vuonna 1976. Samana vuonna hänet kruunattiin myös Miss Euroopaksi.


title: Riitta Väisänen

text: Vuonna 1985 Väisänen ryhtyi juontamaan Spede Pasasen kehittämää Kymppitonni-visailuohjelmaa, josta tuli yksi Suomen pisimpään esitetyistä televisio-ohjelmista. Hänen suorapuheista juontamistyyliään pidetään nykyään uraauurtavana ja Väisänen palkittiin usealla Telvis-patsaalla. Kymppitonnia esitettiin yli kaksi vuosikymmentä, marraskuuhun 2005 saakka. Neljän vuoden tauon jälkeen ohjelmaa alettiin esittää jälleen vuonna 2009 uudella SuomiTV-kanavalla, jolloin Väisänen palasi sen juontajaksi.


title: Riitta Väisänen

text: Hän esiintyi pienissä rooleissa useissa Spede Pasasen ja Ere Kokkosen elokuvissa. Väisäsen persoonasta Pasanen sai aiheita "Naisen logiikka" -televisiosketseihin.


title: Riitta Väisänen

text: Väisänen ideoi televisioon uuden "Kaunis elämä" -nimisen kahdeksanosaisen ohjelman ja on mukana siinä yhdessä muiden entisten missien kanssa. Ohjelma alkaa MTV3-kanavalla helmikuussa 2018.


title: Riitta Väisänen

text: Väisänen seurusteli useita vuosia Pertti Pasasen kanssa. Nykyisen kumppaninsa Erik Mäkkylän kanssa Väisäsellä on tytär Sofia Vilhelmiina Mäkkylä (s. 1994), joka myös tekee mallintöitä ja sijoittui vuonna 2015 Miss Rock -kilpailussa ensimmäiseksi perintöprinsessaksi. Missivuotenaan 1976 Väisänen oli kihloissa ravintoloitsija Nippe Valtarin kanssa.


title: Riitta Väisänen

text: Väisänen on kirjoittanut siskonsa Lea Gesellen kanssa omaelämäkerran "Miss Euroopan reunalla" (2005). Vuonna 2007 ilmestyi laihduttamiseen keskittynyt teos "Vyötärö takaisin", jonka Väisänen julkaisi yhdessä Kikka Isoviidan kanssa. Hän kirjoittaa kolumneja Kummit-lehteen ja toimii aktiivisesti juontajana erilaisissa tilaisuuksissa ympäri maan.


title: Riitta Väisänen

text: Vuoden 2004 europarlamenttivaaleissa Väisänen oli Suomen Keskustan ehdokkaana ja sai puolueensa naiskandidaateista toiseksi eniten ääniä. Hän oli myös ehdokkaana vuoden 2007 eduskuntavaaleissa Suomen Keskustan Hämeen piirin vaalilistalla ja sai 2 659 ääntä.


title: Riitta Väisänen

text: Väisänen tunnetaan myös hevosharrastajana. Hän on useiden vuosien ajan pitänyt omaa tallia Orimattilassa ja kasvattanut ravihevosia oman yhtiönsä Riitan Hevos-Shown nimissä 1980-luvulta lähtien. Tunnetuin Väisäsen kasvatti on muun muassa Kymenlaakso-ajon vuonna 1993 voittanut Never Ending. Hän on myös toiminut raviohjastajana ja ajanut vuosina 1977–2003 yhteensä 309 ravilähtöä. Niistä Väisänen on voittanut 23.


title: Lähivakuutus

text: Lähivakuutus oli keskinäinen vakuutusyhtiö. Ryhmään kuului noin 60 paikallista vakuutusyhdistystä, jälleenvakuutus- ja palveluyhtiö Lähivakuutus Keskinäinen yhtiö sekä Lähivakuutus osk. Lähivakuutus osk:n ja Keskinäisen yhtiön pääkonttori oli Espoon Leppävaarassa.


title: Lähivakuutus

text: Lähivakuutuksen ja Säästöpankkien omistama Henkivakuutusyhtiö Duo aloitti toiminnan keväällä 2007.


title: Lähivakuutus

text: Lähivakuutuksen tuotteista on saanut Suomen Lähikaupan YkkösBonusta vuodesta 2008.


title: Lähivakuutus

text: Helmikuussa 2012 kerrottiin, että Tapiola ja Lähivakuutus yhdistyvät keskinäiseksi finanssiryhmäksi Lähivakuutus-Tapiolaksi kahden vuoden sisällä. Yhdistyminen edellyttää hyväksymisen Lähivakuutuksen yhtiökokouksessa. Lähivakuutuksen ja Tapiolan yhdistymisestä päätettiin yhtiökokouksissa. Uuden yhtiöryhmän nimeksi tuli LähiTapiola. LähiTapiola aloitti toimintansa 1. tammikuuta 2013.


title: A-Vakuutus

text: A-Vakuutus Oy on suomalainen OP-ryhmään kuuluva vahinkovakuutusyhtiö. Yhtiö on keskittynyt ammattiliikenteen vakuutuspalveluihin yli 70-vuotisen historiansa ajan. Vuonna 2002 A-vakuutuksesta tuli Pohjola-Yhtymän tytäryhtiö ja 2005 yrityskaupan myötä OP Ryhmän tytäryhtiö.


title: Fennia-ryhmä

text: Suomalainen Fennia-konserni, muodostuu vahinkovakuuttamiseen erikoistuneesta Fenniasta, vapaaehtoisia henki-, eläke- ja säästövakuutuksia tarjoavasta Henki-Fenniasta, varainhoitopalveluja tarjoavasta Fennia Varainhoito Oy:stä, palveluyhtiö Fennia-palvelu Oy:stä sekä Fennia Kiinteistökehitys Oy:stä.


title: Fennia-ryhmä

text: Fennia-konsernin yhtiöistä Fennia on keskinäinen vakuutusyhtiö, jonka omistavat sen asiakkaat. Henki-Fennia ja Fennia Varainhoito Oy ovat kokonaan Fennian omistamia tytäryhtiöitä. Fennia Kiinteistökehitys Oy on osa Fennia-konsernia ja Fennia Varainhoito Oy:n tytäryritys. Fennia Kiinteistökehitys Oy:n omistavat Fennia Varainhoito Oy (70%) sekä Rakennuttajatoimisto Allianssi Oy (30 %).


title: Fennia-ryhmä

text: Fennian juuret ulottuvat vuoteen 1882, jolloin perustettiin "Palovakuutusosakeyhtiö Fennia". Fennia-ryhmä syntyi useiden yritysjärjestelyjen tuloksena vuonna 1998. Vuonna 2001 silloisen "Yrittäjäin Fennia" -nimi muutettiin Fenniaksi. Aiemmin Fennia-ryhmään kuuluva työeläkeyhtiö Eläke-Fennia fuusioitui LähiTapiola Eläkeyhtiön kanssa, ja sulautumisen seurauksena uusi Keskinäinen Työeläkevakuutusyhtiö Elo aloitti toimintansa vuoden 2014 alussa.


title: Fennia-ryhmä

text: Fennia-konsernin tärkeimmät yhteistyökumppanit ovat Danske Bank, Pihlajalinna, Suomen Yrittäjät, Nuori Yrittäjyys, Perheyritysten liitto ja Keskinäinen Työeläkevakuutusyhtiö Elo sekä Veritas Eläkevakuutus. Fennia-konserni on myös pitkäaikainen HelsinkiMission yhteistyökumppani.


title: Fennia-ryhmä

text: Fennia on järjestänyt vuodesta 1990 alkaen yhdessä Design Forum Finlandin kanssa yrityksille suunnatun muotoilukilpailun (Fennia Prize), jonka tavoitteena on tukea korkeatasoisten tuotteiden ja palveluiden tuottamista ja edistää teollisuuden kilpailukykyä ja kansainvälistymistä.


title: If (vakuutusyhtiö)

text: If on vakuutusyhtiö, joka vakuuttaa ihmisiä, eläimiä, koteja ja ajoneuvoja. Ifillä on toimintaa Suomessa, Ruotsissa, Norjassa, Tanskassa ja Baltian maissa. Yhtiö on alallaan Pohjoismaiden johtava vahinkovakuutusyhtiö. Ifissä työskentelee noin 6800 työntekijää. If kuuluu Sampo-konserniin. Ifin toimitusjohtajana on toiminut vuodesta 2002 ruotsalainen Torbjörn Magnusson.


title: If (vakuutusyhtiö)

text: Ifin nimi tulee englannin sanasta "if" 'jos'.


title: If (vakuutusyhtiö)

text: If perustettiin vuonna 1999 yhdistämällä ruotsalaisen Skandian ja norjalaisen Storebrandin vahinkovakuutustoiminnot. Vuonna 2000 yhtiö perusti Suomeen sivuliikkeen. Vuonna 2002 yhtiöön liitettiin suomalaisen Sammon vahinkovakuutus. Vuonna 2004 Skandia ja Storebrand myivät kaikki Ifin osakkeensa Sammolle. Sen myötä If siirtyi kokonaan Sammon omistukseen. If vakuuttaa kumppaninsa Keskinäisen Vakuutusyhtiö Kalevan kanssa lähes 1,5 miljoonaa ammattiliittojen ja järjestöjen jäsentä.


title: If (vakuutusyhtiö)

text: Marraskuussa 2012 If osti vakuutusyhtiö Trygin Suomen liiketoiminnan. Samalla If solmi mittavan yhteistyösopimuksen Nordean kanssa. Nordea myy Ifin vahinkovakuutuksia henkilöasiakkailleen osana pankkipalveluitaan konttoriverkostossa ja internetissä Suomessa, Ruotsissa ja Baltian maissa.


title: If (vakuutusyhtiö)

text: Lokakuussa 2017 Ifin Suomen liiketoiminnasta vastannut yhtiö "If Vahinkovakuutusyhtiö Oy" on sulautettu ruotsalaiseen emoyhtiöön "If P&C Insurance Holding Ltd (publ)". Suomessa If toimii emoyhtiön sivuliikkeenä ("If Vahinkovakuutus Oyj, Suomen sivuliike").


title: If (vakuutusyhtiö)

text: Ifin liiketoiminta on jaettu kolmeen liiketoiminta-alueeseen: Henkilöasiakkaat, Yritysasiakkaat ja Suurasiakkaat. Baltia on erillinen liiketoiminta-alue. Ifin tärkeimpiä tuotteita kuluttaja-asiakkaille ovat esimerkiksi autovakuutus, kotivakuutus ja matkavakuutus.


title: Fiat 124

text: Fiat 124 (1966–1974) oli italialaisen Fiatin seuraaja 1300-mallille. Auto valittiin Vuoden Autoksi 1967. Suomessa auto on tullut tunnetuksi siihen perustuvasta neuvostoliittolaisesta Ladasta.


title: Fiat 124

text: Fiat 124:ää pidettiin perinteisenä ja hyvänä perheautona. Siinä oli eteen pitkittäin sijoitettu 1200-kuutioinen nelisylinterinen moottori (60 hv), joka siirsi voiman nelivaihteisen vaihteiston kautta takapyöriin. Fiat 124:ää valmistettiin neljänä eri korimallina: berlina (sedan), farmari, Spider (avomalli) ja coupé. Suomeen tuotiin virallisen maahantuonnin kautta vain sedania.


title: Fiat 124

text: Vuonna 1968 tuli saataville uudistettu malli, 124 Special (124 S), jossa oli neljä pyöreää valonheitintä ja 1400-kuutioinen moottori (70 hv). Perusmalli säilyi yhä tuotannossa.


title: Fiat 124

text: Vuonna 1970 124 koki kasvojenkohotuksen. Lisäksi tuli saataville malli Special T, jossa oli Spiderin 80-hevosvoimainen, kahdella yläpuolisella nokka-akselilla varustettu moottori.


title: Fiat 124

text: Vuonna 1974 lopetettiin berlinan tuotanto. Peruskorimallia eri merkkisinä autoina kuitenkin valmistettiin vielä tämän jälkeenkin muualla maailmassa, muun muassa Venäjällä, Espanjassa ja Turkissa. Auton seuraaja oli Fiat 131 (Mirafiori). Italiassa autoa tehtiin noin 1,5 miljoonaa kappaletta, maailmanlaajuisesti noin neljä miljoonaa.


title: Turva

text: Keskinäinen Vakuutusyhtiö Turva on Tampereella pääkonttoriaan pitävä keskinäinen vakuutusyhtiö. Keskinäisyys tarkoittaa sitä, että vakuutuksenottajat omistavat Turvan. Käytännössä tämä tarkoittaa sitä, että yhtiö jakaa kertyneet tuotot asiakkaiden hyväksi kilpailukykyisinä hintoina ja pitkäjännitteiseen asiakkuuteen perustuvina alennuksina. Turvassa on lähes 300 työntekijää ja yli 30 toimipaikkaa ympäri Suomen. Turvan nykyinen toimitusjohtaja on Minna Metsälä. Hänen lisäkseen johtoryhmään kuuluvat Jussi Ilveskoski, Pekka Runsas, Timo Laukas ja Satu Rinta-Jaskari.


title: Turva

text: Turva perustettiin vuonna 1910 työväestön ja työväenyhdistysten tarpeisiin nimellä Hämeen Työväen Keskinäinen Paloapuyhdistys. Yhdistys oli tarpeen, koska tavanomaiset vakuutuslaitokset eivät mielellään, tai ainakaan halvalla, vakuuttaneet paloherkkiä puisia työväentaloja. Sisällissodan seurauksena toiminta keskeytyi hetkeksi. 1930-luvulla nimeksi vaihdettiin Työväen Keskinäinen Vakuutusyhtiö Turva. Vuoden 2000 yhtiökokouksessa nimi sai nykyisen muotonsa.


title: Turva

text: Turva on LähiTapiola-ryhmään kuuluvan LähiTapiola Vahinkovakuutuksen tytäryhtiö. Turva välittää Elon työeläkevakuutuksia ja LähiTapiolan vapaaehtoisia eläke- ja henkivakuutuksia asiakkailleen omien tuotteidensa ohessa. EPSI Rating on tutkinut vuosittain suomalaisten vakuutusyhtiöiden asiakastyytyväisyyttä. Tutkimuksen mukaan Turvalla oli alan tyytyväisimmät asiakkaat vuonna 2017. Turva oli alansa ykkönen asiakastyytyväisyydessä myös vuosina 2011, 2012, 2013, 2014 ja 2016.


title: Turva

text: Turvan omistavat asiakkaat ja takuupääoman omistajat. Takuupääomasta valtaosan omistaa LähiTapiola-ryhmä. Muita takuupääoman omistajia ovat SAK, 16 ammattiliittoa sekä kaksi työväenyhteisöä.


title: Fiat 126

text: Fiat 126 on Fiatin vuosina 1972–1980 valmistama pieni henkilöautomalli, joka korvasi huippusuositun Fiat 500:n. Autoa valmistettiin Italiassa vuoteen 1980, mutta Puolassa lisenssillä valmistetun FSM 126P -mallin tuotanto päättyi vasta vuonna 2000.


title: Fiat 126

text: Teknisesti Fiat 126 oli läheistä sukua edeltäjälleen, siinä oli 500:n moottori suurennettuna ja asennettuna moderniin koriin – kuitenkin taakse, eikä eteen.


title: Fiat 126

text: Vuonna 1976 saataville tuli myös malli 126 Personal, joka sisälsi pieniä ulkonäkömuutoksia, muun muassa muovipuskurit. Pian tämän jälkeen tuli saataville uusi suurempi 0,65-litrainen (24 hv) moottori.


title: Fiat 126

text: Fiat 126 -mallia oli Suomen ajoneuvorekisterissä vuoden 1999 lopussa 99 kappaletta, jotka oli rekisteröity vuosina 1973–1980.


title: Airfix

text: Airfix on englantilainen pienoismallien valmistaja. Yhtiön perusti vuonna 1939 unkarilainen liikemies Nicholas Kove. Yhtiö valmisti aluksi kumileluja. Airfixin varsinainen menestystarina alkoi vasta vuonna 1948, kun yhtiötä pyydettiin valmistamaan pienoismalli Ferguson-traktorista. Mallista tuli erittäin suosittu, ja yhtiö ryhtyi suunnittelemaan yhä uusia pienoismalleja.


title: Airfix

text: Airfix on kenties tunnetuin valmistamistaan lentokoneiden pienoismalleista. Airfixin ensimmäinen lentokonemalli julkaistiin 1953. Kyseessä oli Supermarine Spitfire Mk. 1 mittakaavassa 1/72.


title: Airfix

text: Airfix kasvoi voimakkaasti 1960- ja 1970-luvuilla, kun pienoismallien harrastuksesta tuli suosittua. Yhtiö laajensi valikoimaansa, ja valmisti jonkin aikaa jopa pienoisrautateitä ja ura-autoja. Ala alkoi kuitenkin kärsiä ongelmista 1980-luvulla, kun muun muassa videopelit tulivat markkinoille. Pienoismallien kokoamisessa käytettäviä liimoja ja maaleja valmistava Humbrol Ltd osti Airfixin vuonna 1986. Humbrol ajautui konkurssiin 31. elokuuta 2006, ja 10. marraskuuta 2006 englantilainen pienoisrautateitä valmistava Hornby Railways ilmoitti ostavansa Humbrolin ja Airfixin.


title: Tamiya

text: Tamiya Corporation on japanilainen pienoismallien ja radio-ohjattavien autojen valmistaja. Shunsaku Tamiya perusti yhtiön 1960-luvulla Shizuokassa. Tamiya on tunnettu malliensa korkeasta laadusta ja tarkoista yksityiskohdista. Tamiya vakiinnutti mittakaavan 1:35 sotilasajoneuvojen pienoismallien yleisimmäksi kokoluokaksi. Tamiya valmistaa myös maaliruiskuja, kompressoreita sekä muita pienoismallitarvikkeita.


title: Fiat 127

text: Fiat 127 on Fiatin vuosina 1971–1987 valmistama pieni henkilöautomalli, joka korvasi Fiat 850:n. Espanjalainen SEAT valmisti autoa lisenssillä, ja 127:n pohjalta kehitettiin tavarankuljetusmalli Fiat Fiorino. 127:n seuraajaksi esiteltiin vuonna 1983 Fiat Uno, mutta mallin valmistusta jatkettiin vuoteen 1987 saakka.


title: Fiat 127

text: Keväällä 1971 esitelty etuvetoinen Fiat 127 oli merkittävä edistysaskel verrattuna edeltäneeseen takamoottoriseen 850-malliin. Se oli yksi ensimmäisiä nykyaikaisia pikkuautoja. Erityisesti mallin tilankäyttöä kehuttiin, sillä 80 prosenttia pohjapinta-alasta oli matkustajien ja matkatavaroiden hyödynnettävissä. 127 valittiin Vuoden Autoksi Euroopassa 1972. Moottorina oli edeltäjästä periytyvä 0,9-litrainen (47 hv), ja alkuvaiheessa ainoa korimalli oli kaksiovinen. Vuonna 1972 esiteltiin kolmiovinen hatchback, jossa takaluukku aukeni kattoon saakka ja takaistuin oli mahdollista taittaa alas tavaratilan laajentamiseksi.


title: Fiat 127

text: Vuonna 1977 malli koki kasvojenkohotuksen, jossa se sai uudet puskurit, ajovalot ja etusäleikön. Sisällä kojelauta oli uusi. Aiemman moottorin rinnalle tuli suurempi 1,0-litrainen. Seuraavana vuonna esiteltiin 127 Sport, jossa imusarjaan, venttiileihin ja kaasuttimeen tehtyjen muutoksien avulla 1,0-litraisen moottorin teho oli nostettu 70 hevosvoimaan. Vuoden 1979 uutuusmalleja olivat Top, jossa oli auki rullattava kangaskatto, sekä maastokelpoisempi Rustica. Siinä oli muun muassa vahvistettu kori ja jousitus, erilaiset vaihdelaatikon välityssuhteet sekä suojatut ajovalot.


title: Fiat 127

text: Vuonna 1980 esiteltiin viisiovinen korimalli, joka oli alun perin SEATin kehittämä. Loppuvuonna esiteltiin myös farmarimalli Panorama, joka puolestaan perustui brasilialaisvalmisteiseen Fiat 147:ään. Seuraavana vuonna moottorivalikoima laajeni 1,3-litraisella (45 hv) dieselmoottorilla.


title: Fiat 127

text: Toisen kasvojenkohotuksensa auto koki vuoden 1981 lopussa, jolloin se sai jälleen uudet ajovalot, etusäleikön ja puskurit. Sport-mallin moottoriksi tuli 1,3-litrainen (75 hv).


title: Jack London

text: Jack London (alk. todennäköisesti John Griffith Chaney; 12. tammikuuta 1876 San Francisco, Kalifornia, Yhdysvallat – 22. marraskuuta 1916 Glen Ellen, Kalifornia, Yhdysvallat) on käännetyin yhdysvaltalainen kirjailija. Yhteiskuntakritiikki ja sosialismi yhdistyivät Londonin teoksissa seikkailunjanoon, karuun elämään ja yksilöllisyyteen. Aiheena oli usein elämä erämaissa ja merellä.


title: Jack London

text: London kokeili nuorena useita työläisammatteja. Hän harjoitti itseopiskelua ja opiskeli lyhyen aikaa Kalifornian yliopistossa. London lähti mukaan Klondiken kultaryntäykseen ja sai mainetta Alaska-aiheisilla novelleillaan. Aiheita kertomuksiin antoivat myös purjehdus Tyynellämerellä ja oleskelu Havaijilla.


title: Jack London

text: Londonin tunnetuimpia romaaneja on "Erämaan kutsu" (1903), tarina koirasta, josta tulee susilauman johtaja. "Rautakorko" (1908) on dystopia tuhoisan totalitaristisen hallinnon valtaan joutuneesta valtiosta. London kirjoitti ja julkaisi 18 vuoden aikana 23 romaania, 21 novellikokoelmaa ja kolme omaelämäkerrallista teosta. Hänen tuotantoonsa kuuluu myös reportaaseja, artikkeleita, esseitä, näytelmiä ja runoja.


title: Jack London

text: "Jack" John Griffith Chaney London syntyi San Franciscossa 12. tammikuuta 1876. Hänen isänsä oli kiertelevä astrologi ja äiti varakkaan perheen tytär. Isä hylkäsi perheensä ennen pojan syntymää, ja äiti meni pian uusiin naimisiin. Jo nuorena Jack joutui auttamaan perhettään elannon hankkimisessa. 17-vuotiaana hän pestautui hylkeenpyyntialukseen. Pyyntimatka vei pohjoiselle Tyynellemerelle aina Japaniin asti. Ymmärrettyään, ettei työtä tekemällä rikastu, nuori Jack yritti jatkaa kesken jäänyttä opiskeluaan. Hänet hyväksyttiin Kalifornian yliopistoon, mutta hän joutui pian keskeyttämään opiskelut, yhtenä syynä varojen puute.


title: Jack London

text: Kesällä 1897 Jack lähti laivalla kohti Klondikea, jossa hän vietti seuraavan vuoden. Siellä hän sairastui yksipuolisen ravinnon vuoksi keripukkiin ja menetti etuhampaansa. Vaikka hän ei rikastunut kullalla, hänen lehtiin ja romaaneihin seuraavina vuosina kirjoittamat tarinansa toivat hänelle runsaasti tuloja.


title: Jack London

text: London avioitui vuonna 1900 irlantilaisen Bessie Maddernin kanssa, ja he saivat kaksi tytärtä, Joanin (s. 1901) ja Beckyn (s. 1902). Liitto kariutui, kun Bessie muutti pois heinäkuussa 1903 Londonien yhteisestä kodista. Syynä oli Jack Londonin platoninen rakkaussuhde Anna Strunskyyn, johon hän oli tutustunut San Franciscon taiteilijapiireissä.


title: Jack London

text: Venäjän-Japanin sodassa 1904–1905 London oli kirjeenvaihtajana Japanissa. London avioitui 1905 Charmian Kittredgen kanssa. Liitto oli lapseton, mutta kesti Jack Londonin 40-vuotiaana tapahtuneeseen kuolemaan asti.


title: Jack London

text: London sai aatteellisia vaikutteita Charles Darwinin, Herbert Spencerin ja Ernst Haeckelin evoluutioteorioista, Friedrich Nietzschen yli-ihmiskäsityksestä ja Karl Marxin sosialismista. Hänen kerrontaansa vaikuttivat Robert Louis Stevenson ja Rudyard Kipling. Londonin aatteellisuus ja yhteiskuntakritiikki kytkee hänet amerikkalaisen naturalismin suuntaukseen. Hänellä oli merkittävä vaikutus 1920- ja 1930-luvun kirjailijoihin. Suomessa London on tunnettu ennen muuta eräkirjailijana, ja hänen teoksiaan on käännetty moneen kertaan useilla nimillä.


title: Jack London

text: "Erämaan kutsu" (1903) kertoo Klondiken kultaryntäyksen aikana vetotehtäviin ryöstetystä koirasta. "Valkohammas" (1906) on toinen kuuluisa eläintarina. Lontoon East Endin slummeja kuvaava "Kadotuksen kansa" (1903) oli uraauurtava reportaasi. Yhteiskunnallisessa romaanissa "Rautakorko" (1908) London ennakoi Venäjän vallankumouksen ja natsien nousun valtaan. "Martin Eden" (1909) kuvaa työläiskirjailijan kamppailua menestykseen ja sitä seuraavaa vieraantumista. Londonin purjehdusmatkaa kuvaava "Etelämeren auringon alla" (1911) on yksi hänen Tyynenmeren kokemusten innoittamista teoksistaan. "Tuliliemen tuttavana" (1913) on klassinen alkoholismin kuvaus. Romaani "Kuun laakso" (1913) esittää yhteiskunnallisten ongelmien ratkaisuksi paluuta luontoon.


title: Jack London

text: London nähdään ajattelussaan yleensä vasemmistolaisena, ja hän kuului sosialistiseen puolueeseen, mutta hänet on sijoitettu myös äärioikeistoon valkoisten ylemmyyttä korostavien ja sosiaalidarwinististen näkemystensä vuoksi.


title: Nynetjer

text: Nynetjer (tai Ninetjer) oli muinaista Egyptiä 2. dynastian aikaan hallinnut faarao.


title: Nynetjer

text: Nynetjerin hallitusajan kestosta tai edes sen ajankohdasta ei ole tarkkaa tietoa, sillä Nebran ja Peribsenin hallituskausien välillä hallitsi Nynetjerin lisäksi muitakin kuninkaita. Maa saattoikin olla jakautunut ja Nynetjer ei välttämättä hallinnut koko valtakuntaa. Nynetjerin hallituskausi, joka Manethon mukaan kesti noin 40 vuotta, sijoittuu siis johonkin vuosien 2865 eaa. ja 2700 eaa. väliin.


title: Nynetjer

text: Nynetjerin nimi on Palermon kivessä liitetty ainakin kymmenen vuoden ajan vuosittaisten juhlien yhteyteen.


title: Nynetjer

text: Nynetjerin haudan uskotaan sijaitsevan Sakkarassa, jossa sijaitsee (huonolaatuiseen) peruskallioon hakattu hauta. Haudan pohjapiirustusta on jouduttu todennäköisesti muuttamaan töiden edetessä, joten se on varsin erikoisen muotoinen. Haudassa oli löydettäessä tuhansia muumioita, jotka oli kasattu sinne Myöhäiskauden aikana ja sen jälkeen. Nynetjerin nimi on löydetty myös kahdesta mastabasta Gizassa ja Abydoksessa sekä Peribsenin haudassa olleesta kiven kappaleesta.


title: Carl Perkins

text: Carl Lee Perkins (9. huhtikuuta 1932 Tiptonville, Tennessee – 19. tammikuuta 1998 Jackson, Tennessee) oli yhdysvaltalainen rock and roll- ja rockabillylaulaja, lauluntekijä ja kitaristi. Hänet tunnetaan parhaiten kappaleestaan ”Blue Suede Shoes” (1956).


title: Carl Perkins

text: Carl Perkinsin vanhemmat olivat puuvillanpoimijoita Tennesseessä Tiptonvillen seuduilla. Carl laitettiin pelloille töihin kuusivuotiaana. Mustien gospelmusiikki tuli hänelle tutuksi puuvillapelloilta, ja countrya ja rhythm and bluesia hän kuunteli radiosta. Hän oppi soittamaan kitaraa kymmenvuotiaana ja esiintyi radiossa kouluyhtyeensä kanssa.


title: Carl Perkins

text: Perkinsin musiikkiura alkoi 1940-luvun puolivälissä, kun hän soitti veljiensä Jayn ja Claytonin kanssa paikallisissa tanssiklubeissa nimellä Perkins Brothers Band. Yhtyeeseen liittyi vuonna 1953 rumpali W. S. ”Fluke” Holland.


title: Carl Perkins

text: Perkins meni vuonna 1953 naimisiin ja ryhtyi sen jälkeen kokopäivätoimiseksi muusikoksi. Vuonna 1954 Perkinsin yhtye sai sopimuksen Sam Phillipsin Sun Recordsille. Yhtyeen ensimmäinen single oli "Movie Magg/Turn Around" (1954). Single menestyi paikallisella countrylistalla. Hän sai toisen paikallisen hitin kappaleella ”Gone Gone Gone”. Perkins esiintyi myös Elvis Presleyn lämmittelijänä.


title: Carl Perkins

text: Perkinsin läpimurtokappale ja uran suurin menestyslevy oli ”Blue Suede Shoes” (1956), joka menestyi niin country-, pop- kuin rhythm and blues -listoillakin ja nousi kansalliseksi listaykköseksi. Perkinsin seuraavia rockabillysinglejä olivat ”Boppin’ the Blues”, ”Everybody’s Trying to Be My Baby”, ”Dixie Fried” ja ”Matchbox”.


title: Carl Perkins

text: Perkins joutui suosionsa huipulla maaliskuussa 1956 auto-onnettomuuteen, jossa hän ja hänen veljensä Jay loukkaantuivat. Carl toipui kuukauden sisällä. Hän siirtyi vuonna 1958 Columbia Recordsille, jolle hän äänitti useita pieniä rockabillyhittejä. Hänen uransa oli kuitenkin hiipunut 1960-luvun alkuun mennessä. Perkins esiintyi 1960-luvun alussa usein Las Vegasin Golden Nugget -kasinolla. Hän konsertoi Englannissa yhdessä Chuck Berryn kanssa 1964, ja osallistui siellä myös The Beatlesin levytyssessioihin, joissa yhtye äänitti joitain Perkinsin kappaleita.


title: Carl Perkins

text: 1960-luvun puolivälissä monet muutkin tunnetut artistit Beatlesin lisäksi alkoivat levyttää hänen kappaleitaan. Perkins siirtyi tekemään countrymusiikkia sekä alkoi kiertää ja levyttää Johnny Cashin kanssa. Hän kirjoitti Cashille listaykköshitin ”Daddy Sang Bass” (1969) ja esiintyi vakituisesti Cashin televisio-ohjelmassa vuodesta 1969 alkaen. Ohjelman loppumisen jälkeen hän toimi Cashin kitaristina tämän kiertueilla.


title: Carl Perkins

text: Vuonna 1975 Perkins perusti oman levymerkin Suede ja julkaisi kaksi albumia. Vuonna 1978 hän julkaisi rock and roll -albumin. 1980-luvulla Perkins levytti tai esiintyi esimerkiksi Paul McCartneyn, Jerry Lee Lewisin, Johnny Cashin ja Roy Orbisonin kanssa. Hän myös kirjoitti musiikkia esimerkiksi Judds-yhtyeelle ja Dolly Partonille.


title: Carl Perkins

text: Perkinsillä diagnosoitiin kurkkusyöpä vuonna 1992, mutta hän toipui ja jatkoi musiikin tekemistä. Perkins kuoli vuonna 1998 aivoinfarktien komplikaatioihin.


title: Carl Perkins

text: Perkinsillä oli neljä lasta. Hän omisti kaksi ravintolaa Jacksonissa, Tennesseessä. Hän perusti vuonna 1981 keskuksen lasten pahoinpitelyä vastaan. Perkins nimettiin Rock and Roll Hall of Fameen 1987. Academy of Country Music myönsi Perkinsille palkinnon hänen elämäntyöstään vuonna 1986.


title: Vesisaari

text:
Vesisaari (, , kveeniksi "Vesisaari") on kunta ja sen keskustaajamana toimiva kaupunki Pohjois-Norjassa Finnmarkin läänin itäosassa. Asukkaista noin 5 000 asuu kaupungissa. Vesisaari on Finnmarkin läänin hallinnollinen keskus.
Vesisaari sijaitsee Varanginvuonon pohjoisrannalla. Se rajoittuu lännessä Uuniemen ja Tenon, luoteessa Berlevågin, pohjoisessa Båtsfjordin ja koillisessa Vuoreijan kuntiin, sekä etelässä Varanginvuonoon. Varanginvuonon eteläpuolella on Etelä-Varanki.


title: Vesisaari

text: Kunnan asutuskeskuksia ovat itse Vesisaaren kaupungin ohella Vestre Jakobselv (Annijoki) ja Kariel sen länsipuolella sekä Kiby, Golnes, Ekkerøy, Krapenes ja Skallelv sen itäpuolella. Vesisaari on kauppa- ja kalastuskeskus, jossa on säilyketeollisuutta ja virvoitusjuomatehdas.


title: Vesisaari

text: Vesisaaressa toimii Norjan radion, NRK:n, Finnmarkin aluetoimitus ja siellä ilmestyy kuusipäiväinen "Finnmarken"-sanomalehti sekä "Varangeren"-viikkolehti. Vesisaari on Hurtigrutenin satama ja Vesisaaren lentoasema sijaitsee Kibyssä kaupungin itäpuolella. Kaupungin läpi kulkee eurooppatie E75. Kaupungissa toimii myös Vesisaaren museo - Ruijan kveenimuseo (), joka on kveenikulttuurin vastuumuseo Norjassa.


title: Vesisaari

text: Vesisaari on Kemijärven ja Murmanskin ystävyyskaupunki.


title: Vesisaari

text: Vesisaari sai kaupunkioikeudet vuonna 1883.


title: Vesisaari

text: 1800-luvulla Vesisaareen muutti suuri määrä suomalaisia, ja vuosisadan vaihtuessa yli puolet sen väestöstä oli suomenkielisiä kveenejä. Nykyisin väestö on melkein kokonaan norjalaistunut. Vesisaaressa on nykyään nähtävillä kolmikieliset nimikyltit.


title: Vesisaari

text: Vuoden 1964 alusta Vesisaareen liitettiin entinen Pohjois-Varangin kunta ("Nord-Varanger").


title: Vesisaari

text: Vestre Jakobselv (Annijoki), Ekkerøy (Ekreija), Hamningberg, Høvik (Heviika), Skallelv (Kallijoki), Skallenes (Kalliniemi), Kariel (Karieli), Krampenes (Kramppinen), Skullnes (Kullaselva), Kiby (Kyypi, Kyyppi), Nyhamn (Nyyhamina), Salttjern (Salttijärvi), Prestelv (Sisäjoki), Indre Kvenby (Sisäpää), Tomaselv (Turvejoki), Ytre Kvenby (Ulkojoki).


title: Fiat 130

text: Fiat 130 (1969–1977) oli Fiatin 6-sylinterinen, takavetoinen loistoautomalli. Auton edeltäjä oli Fiat 2300 ja varsinaista seuraajaa ei ollut. 130 ei osoittautunut kaupalliseksi menestykseksi, mutta nykyään se on haluttu keräilyauto.


title: Fiat 130

text: Fiatin suunnittelijoille oli annettu tehtäväksi tehdä niin hyvä auto kuin mahdollista, kustannuksia säästämättä. Suunnittelijat tutkivat huolellisesti kilpailevien valmistajien loistoautomalleja ja omaksuivat niiden parhaita ominaisuuksia uuteen tuotteeseensa. 130:n ensiesittelytilaisuudessa Fiatin edustajat myönsivät avoimesti, että esimerkiksi istuimia suunniteltaessa oli Jaguar ollut esikuvana ja että ovien lukot edustivat Mercedes-Benzin käyttämää mallia.


title: Fiat 130

text: Ensimmäinen sukupolvi, josta yleensä käytetään nimitystä 130 A tehtaan mallikoodien mukaisesti, esiteltiin Geneven autonäyttelyssä 1969. Suuren ja kulmikkaan korin oli muotoillut Dante Giacosa, ja siinä oli havaittavissa selkeä lähisukulaisuus niin ikään Giacosan muotoilemiin Fiat 124, Fiat 125 ja Fiat 128 -malleihin.


title: Fiat 130

text:
Voimanlähteenä oli Aurelio Lampredin suunnittelema, kahdella yläpuolisella nokka-akselilla varustettu erittäin lyhytiskuinen V6-bensiinimoottori, jonka iskutilavuus oli 2866 cm³ ja teho 140 hevosvoimaa.
Borg-Warnerin valmistama 3-portainen automaattivaihteisto tyyppiä 35 oli vakiovarusteena. Valinnaisvarusteena oli saatavilla Zahnradfabrik Friedrichshafenin (ZF) valmistama viisivaihteinen käsivalintainen vaihteisto.


title: Fiat 130

text: Edessä oli vääntösauvajousitus putki-iskunvaimentimien toimiessa joustintukina. Myös takana oli erillisjousitus eteen viistosti suunnatuin tukivarsin ja kierrejousin. Kallistuksenvakaajat olivat niin edessä kuin takanakin. Kaikissa pyörissä oli tehostetut, jäähdytetyt levyjarrut. Ohjaus oli kuulamutterityyppiä ja hydraulisesti tehostettu.


title: Fiat 130

text: Varustelu oli aikalaisittain hyvätasoinen, ja auto sai koeajoissa runsasta ylistystä nopeudestaan, hyvistä ajo-ominaisuuksistaan sekä pehmeästä ja hiljaisesta kulustaan.


title: Fiat 130

text: 1970 moottorin tehoa kasvatettiin 160 hevosvoimaan iskutilavuuden pysyessä samana.


title: Fiat 130

text: 1971 esiteltiin parannettu versio, jota yleensä kutsutaan 130 B:ksi. Ulkonäön osalta ei tässä yhteydessä tapahtunut merkittäviä muutoksia. Sisustus uudistettiin arvokkaamman näköiseksi aitoa jalopuuviilua käyttämällä. Entisen vaakasuuntaisella nopeusmittarilla varustetun mittariston tilalle tulivat pyöreät mittarit. Moottorin tilavuus kasvatettiin 3235 cm³:iin, minkä seurauksena teholukemaksi saatiin nyt 165 hevosvoimaa. Automaattivaihteiston tyyppi vaihdettiin isomman moottorin kasvanutta vääntöä paremmin kestäväksi Borg-Warner 12:ksi.


title: Fiat 130

text: Vuoden 1971 suurin uutuus oli coupé-malli, jonka oli muotoillut Pininfarinan toimistossa Paolo Martin. Martin on muotoillut myös Peugeot 604:n ja Rolls-Royce Camarguen. Coupé oli teknisesti identtinen berlinan kanssa, mutta sen sisustus oli vieläkin loisteliaampi. Coupén kokoonpano tapahtui Pininfarinan koripajalla.


title: Fiat 130

text: Myös muiden erikoiskorimallien valmistamista harkittiin, mutta ne eivät koskaan päätyneet tuotantoasteelle. Prototyypit valmistettiin farmarista (familiare) sekä Pininfarinan muotoilemista Operasta ja Maremmasta. Opera oli coupén pohjalta tehty neliovinen malli ja Maremma shooting-brake-tyyppinen kolmiovinen herrasmiesfarmari.


title: Fiat 130

text: Suomi on mielenkiintoinen maa Fiat 130:n kannalta, sillä meille on tuotu kansalaisten ostovoimaan, autoveron tasoon ja 130:n kalliiseen hankintahintaan nähden yllättävän monta 130-yksilöä. Virallisten maahantuontitilastojen mukaan autoja tuotiin Suomeen 1970-luvulla 88 kappaletta. Näiden lisäksi on Italian suurlähetystön käytössä ollut yksilö, joka ei ole virallisissa maahantuontiluvuissa ja muutama yksittäiskappale, jotka on tuotu maahan myöhemmin yksityisesti tuotuna.


title: Fiat 130

text: Maahantuotujen autojen suurehko määrä selittyy melko pitkälti sillä, että Fiatin tuolloinen päämaahantuoja Autonovo oli Keskusosuusliike Hankkijan tytäryhtiö. Tuohon aikaan Hankkija oli vauras suuryritys, ja luontevaa oli, että sen johtoportaan käyttöön hankittiin edustusautot oman talon valikoimasta.


title: Fiat 130

text: Osaltaan siksi, että edustusautoina toimineet yksilöt ovat olleet hyvin hoidettuja ja maltillisesti ajettuja, osaltaan aktiivisen merkkikerhon ansiosta Suomessa on yhä noin 20 ajokuntoista Fiat 130 -yksilöä, joista huomattava osa on entisöity alkuperäistä vastaaviksi. Vain yksi A-tyyppi on säästynyt. Yhtään coupéta ei alun perin tuotu Suomeen, mutta niitä on jälkituotu muutama.


title: Fiat 130

text: Italian pääministeri Aldo Moro oli vuonna 1978 matkalla Fiat 130:ssään, kun terroristijärjestö Punaiset prikaatit sieppasi hänet Via Fanilla Roomassa.


title: Fiat 130

text: Michael Winnerin vuonna 1972 ohjaamassa elokuvassa "The Mechanic" pääosan esittäjä Charles Bronson ajaa tummansinisellä A-sarjan Fiat 130:llä.


title: Fiat 130

text: MTV Italia esitti vuosina 2000–2002 tositelevisiosarjaa "MTV Trip", jossa kaverukset Luca ja Paolo kiersivät Eurooppaa Fiat 130 -ruumisautolla.


title: Vuoreija

text: Vuoreija (, , ) on kunta ja kaupunki Varangin niemimaan itäosassa Norjan Finnmarkin läänissä. Samanniminen kuntakeskus sijaitsee Vardøyan saarella. Tammikuussa 2013 tehdyn väestönlaskennan mukaan kunnassa oli 2 128 asukasta.


title: Vuoreija

text: Vuoreija mainitaan kalastuspaikkana ja linnoituksena jo 1307. Vardøhusin (suom. Varjakka) linnoitus on ollut vuodesta 1738 lähtien museona.


title: Vuoreija

text: Vuonna 1769 Vuoreijaan saapui Tanskan kuninkaan kutsusta ulkomaisia tähtitieteilijöitä havainnoimaan Venuksen ylikulkua. Wienin observatorion johtaja Maximilian Hell otti mukaansa unkarilaisen kollegansa János Sajnovicsin ja kannusti tätä vertailemaan saamen ja unkarin kieltä. Tästä tutkimusmatkasta voidaan sanoa vertailevan suomalais-ugrilaisen kielitieteen saaneen alkunsa.


title: Vuoreija

text: Vuoreija sai kaupunginoikeudet vuonna 1789, ja 1800-luvulla se oli tärkeä Vienanmeren rannikon kauppakeskus. Toisen maailmansodan aikaan kaupunki tuhoutui pahoin, mutta rakennettiin nopeasti uudelleen. Maantietunneli mantereelta Vardøyaan valmistui vuonna 1983. Tunneli on 2 890 metriä pitkä ja käy 88 metriä merenpinnan alapuolella.


title: Vuoreija

text: Vuoreijaan sijoitettiin vuonna 1998 Globus II -tutka-asema, jota virallisesti käytetään avaruusromun seurantaan. Tutkassa on 27-metrinen mekaanisesti kääntyvä antenni. Sama tutka oli aiemmin sijoitettuna Vandenberg Air Force Basessa Kaliforniassa, jossa se tunnettiin nimellä "Have Stare". Tutkalla uskotaan olevan samat ominaisuudet kuin yhdysvaltalaisella X-alueen korkean resoluution tutkalla ja sen uskotaan olevan osa Yhdysvaltain ohjuspuolustusta ja keräävän tietoa Venäjän ballistisista ohjuksista.


title: Vuoreija

text: Vuoreija rajoittuu pohjoisessa, idässä ja etelässä Jäämereen, lounaassa Vesisaareen ja lännessä Båtsfjordiin.


title: Vuoreija

text: Vuoreija on Kemijärven ja Arkangelin ystävyyskaupunki.


title: Vuoreija

text: Kiiperi (Kiberg), Kummaväri (Komagvær), Lamppuniemi (Langbunes), Lökviika (Laukvik), Mustaniemi (Svartnes), Valasniemi (Kvalnes)


title: Kirkkoniemi

text: Kirkkoniemi (, , alkujaan "Akkulanniemi") on Etelä-Varangin kunnan keskustaajama. Se sijaitsee Varanginvuonon rannalla Finnmarkin läänissä Pohjois-Norjassa 8 km Venäjän rajalta. Asukasluku on 3 000. Paikan saamenkielinen nimi viittaa holkeriin.


title: Kirkkoniemi

text: Kylmin kuukausi on tammikuu (keskilämpötila −13 °C) ja lämpimin heinäkuu (+14 °C). Keskiyön aurinko paistaa toukokuun 15. päivästä heinäkuun 28. päivään asti. Kaamosaika puolestaan on 27. marraskuuta – 16. tammikuuta. Revontulet näkyvät useimmiten syyskuusta maaliskuuhun.


title: Kirkkoniemi

text: Alueella on asunut saamelaisia kauan. Vuoden 1826 rajan käyntiin saakka alue kuului Ruotsi-Norjan ja Venäjä(-Suome)n yhteisalueeseen. 1900-luvun alussa paikalla oli vain harvoja taloja ja kirkko. Bjørnevatnin kaivos perustettiin vuonna 1906 ja silloin kaupunkiin tuli muutaman vuoden aikana tuhansia ihmisiä.


title: Kirkkoniemi

text: Toisessa maailmansodassa Kirkkoniemi tuhoutui lähes kokonaan ja oli pommitetuimpia seutuja Euroopassa. Neuvostoliitto teki sinne yli 300 pommituslentoa. Saksa oli miehittänyt Norjan ja sillä oli Neuvostoliiton rajalla enimmillään 100 000 sotilasta. Saksalaiset olivat polttaneet kaupungin ennen kuin puna-armeija saavutti sen lokakuussa 1944. Kirkkoniemen rakennuskanta oli ennen toista maailmansotaa sekoitus suomalaista, saamelaista ja norjalaista arkkitehtuuria. Toisen maailmansodan jälkeinen jälleenrakennus on norjalaistanut rakennuskannan.


title: Kirkkoniemi

text: Kaupunki on teollisuustaajama, jossa vuoteen 1996 asti rikastettiin ja laivattiin Bjørnevatnin rautakaivosten malmi. Nyt rautakaivoksessa tehdään koeporauksia, joiden tarkoituksena on selvittää mahdollisuuksia avata kaivos uudelleen. Lisäksi siellä on satama, joka on Hurtigruten-reitin kääntöpiste ja tärkeä Venäjän Barentsinmeren kalastuslaivaston purku- ja huoltosatama.


title: Kirkkoniemi

text:
Venäjää kuulee puhuttavan Kirkkoniemessä paljon. Etelä-Varangin kunnan asukkaista venäläisiä onkin kymmenesosa. Katujen nimikyltit ovatkin sekä latinalaisin että kyrillisin kirjaimin. Kaupungissa asuu myös huomattava määrä kveenejä tai muita suomenkielisiä. Kirkkoniemessä on nykyisin myös turvapaikanhakijoiden vastaanottokeskus.
Monet kaupungin nähtävyyksistä liittyvät sotahistoriaan. Keskustassa on esimerkiksi vuonna 1944 rakennettu pommisuoja Andersgrotta, jonne pääsee tutustumaan. Pommisuojan lähellä on patsas puna-armeijan kaupungin vapautuksen muistoksi. Keskusaukiolla puolestaan on sodanaikaisille äideille omistettu muistomerkki.


title: Kirkkoniemi

text: Rajaseutumuseossa käsitellään sekä sotahistoriaa että kaivostoiminnan historiaa. Nähtävillä on esimerkiksi puna-armeija-patsaan vanhempi versio kipsisenä ja venäläinen sodanaikainen lentokone tyypiltään Iljushin Il-2 M3M. Samassa rakennuksessa on toinenkin museo, jossa esitellään saamelaistaiteilija John Savion töitä, muun muassa grafiikkaa. Monet käyvät katsomassa Norjan ja Venäjän rajaa. Siellä on matkamuistomyymälä ja Venäjän puolella on vartiotorneja. Turisteja kaupungissa ei paljoa näy talvisin. Vaikka matkailijoita käy paljon, useimmat viettävät siellä kuitenkin keskimäärin vain kolme tuntia aikaa.


title: Kirkkoniemi

text: Kaupungissa on lentokenttä, jonka kautta kulkee 200 000 matkustajaa vuodessa. Lentokentältä tehdään kotimaan lentoja ainakin Osloon, Tromssaan, Vesisaareen ja Vuoreijaan. "Hurtigruten"-laivareitin toinen päätepiste on Kirkkoniemi. Reittiä liikennöidään ympäri vuoden Bergenin ja Kirkkoniemen väliä. Yhteen suuntaan matka kestää vajaan viikon, edestakaisin 11 päivää. Kaupunkiin päättyy Ruotsista alkava E6-tie.


title: Fiat 128

text: Fiat 128 (1969–1985) oli suosittu perheautomalli, jonka edeltäjä oli Fiat 1100 ja seuraaja Fiat Ritmo. 128 oli Vuoden auto vuonna 1969. Fiat 128 edusti Dante Giacosan selkeää ja kulmikasta muotoilua, jonka isompi ja vanhempi Fiat 124 oli jo tehnyt tutuksi.


title: Fiat 128

text: Fiat 128:ssa oli eteen poikittain sijoitettu 4-sylinterinen bensiinikäyttöinen rivimoottori ja etuveto – rakennetapa, joka oli tullut muotiin Minin suuren menestyksen myötä. 128:n varsinainen uutuus oli kuitenkin eripituiset vetoakselit, mikä salli moottorin ja vaihteiston sijoittamisen vierekkäin. 1975 esitelty versio 3P oli ensimmäinen viistoperäinen monikäyttöauto, joka käytti tätä rakennetapaa. Nykyisin melkein kaikki pikkuautot ovat Fiat 128 3P:n tavalla tehtyjä.


title: Fiat 128

text: 128:n ajettavuutta ja jarruja kehuttiin aikanaan, ja autoa pidettiin muutenkin ”ajajan autona”. Auto kuitenkin ruostui nopeasti ja ensimmäiset moottorit olivat huonolaatuisia. Suomeen tuotiin aluksi vain kaksiovista mallia 1 116 cm³ moottorilla. Sen SAE-normin mukainen teho on 55 hevosvoimaa. Keskikulutus on 8 litraa/100 km. Huippunopeus on 135 km/t.


title: Fiat 128

text: 128 on käytännössä edelleen tuotannossa Serbiassa ja Montenegrossa, jossa autoon pohjautuvia malleja valmistetaan Yugo-nimellä. Jugoslavialaisia Zastava-merkkisiä 128-malleja tuotiin Suomeenkin 1970-luvun lopussa, jolloin ihmeteltiin auton edullisuutta italialaiseen versioon verrattuna, mutta Zastavan laatu ei ollut italialaisen 128:n tasoa.


title: Fiat 128

text: Suomen ajoneuvorekisterissä oli vuoden 1999 lopussa 786 Fiat 128 -autoa.


title: Koutero

text:
Koutero () on kaupunki ja kaupunkipiirin keskus Murmanskin alueella Venäjällä lähellä Suomen rajaa. Koutero toimii Kouteron piirin (kaupunkipiirikunta) keskuksena. Vuoden 2010 väestönlaskennan mukaan Kouteron piirissä asui kaikkiaan 21 297 henkeä. Enemmistö väestöstä (18 820 ihmistä) asui Kouteron kaupungissa; loput olivat maaseutukylien asukkaita.
Kaupungissa sijaitsee avolouhostyyppinen rautakaivos ja siellä tuotetaan myös apatiittia. Lisäksi alueella on sahoja ja laajoja metsänhakkuita. Kouteroon johtaa 117 km:n pituinen rautatie Muurmannin radalta Kantalahdesta. Paikkakunnan nimi perustuu läheisen Kouterojärven nimeen; sana on saamelaista alkuperää ja tarkoittaa käärmettä.


title: Koutero

text: Ensimmäiset malmilöydöt tehtiin ja kaivostoiminta alueella aloitettiin 1932, mutta toiminta katkesi toisen maailmansodan aikana. Asutuskeskus perustettiin kun suurimittainen kaivostoiminta ja rikastuslaitoksen rakentaminen aloitettiin 1953. Vuonna 1956 Kouteroon valmistui rautatieyhteys, ja siitä tuli kaupunkityyppinen taajama. Kaupunkioikeudet se sai vuonna 1965. Kaivoskaupungit Nikel, Zapoljarnyi ja Kovdor olivat neuvostoaikana suljettuja kaupunkeja, joihin pääsi vierailemaan vain rajavartiopalvelun myöntämällä erikoisluvalla.


title: Neumann (yhtye)

text: Neumann, Neumann Band tai Neumann & Albion Rockers oli Pertti Neumannin taustayhtye 1980-luvun lopulla. Yhtye perustettiin vuonna 1988, ja vuonna 1989 se julkaisi albumin "Kotiinpaluu" Neumann-nimellä. Yhtye lopetti toimintansa 1980- ja 1990-lukujen vaihteessa.


title: Cosplay

text: Cosplay, lyhennetty sanoista ”costume play” (, suomalaisittain "cossaus"), eli pukuilu, on harrastus, jossa ihmiset pukeutuvat esimerkiksi manga-, anime-, sarjakuva-, peli- tai elokuvahahmoiksi. Cosplayn juuret ovat Yhdysvaltain scifi-tapahtumissa, mutta nykymuodossaan se on rantautunut länteen Japanista, missä se on verraten suosittua ja josta suurin osa cosplay-pukujen hahmoista lainataan.


title: Cosplay

text: Suomessa cosplayta on harrastettu pienimuotoisesti noin 1990-luvulta alkaen. Nykyiseen suosioonsa cosplay kuitenkin kohosi Animecon III -tapahtumassa Jyväskylässä vuonna 2004, jolloin sen harrastajien määrä kasvoi räjähdysmäisesti. Tapahtuman cosplay-kisa ei ollut Suomen ensimmäinen, mutta tuolloin siitä tuli tapahtuman suosituimpia ohjelmanumeroita. Tämän jälkeen cosplay-kisoja on pidetty melkein jokaisessa suuremmassa suomalaisessa animetapahtumassa, yleensä Cosplay Finlandin järjestämänä.


title: Cosplay

text: Yleisöäänestyksistä kisan parhaiden pukujen valitsemisessa on sittemmin luovuttu sen populistisuuden takia ja yleisön suosikit valitaan nykyään omissa kategorioissaan. Kisoissa tuomarien valintaan vaikuttavat puvun lisäksi myös liikkeet ja ilmeet sekä hahmon luonteeseen eläytyminen lavalla.


title: Cosplay

text: Suomessa järjestetään useita 'coneja', joihin liittyy cosplayta. Näitä tapahtumia ovat esimerkiksi Animecon Kuopiossa, Desucon Lahdessa, eri paikkakunnilla vuosittain järjestettävä Finncon, Ropecon Espoossa sekä Tracon Tampereella. Hahmoja on lukemattomia ja tapahtumissa valokuvataan paljon niin tuttuja kuin tuntemattomiakin cosplayereita. Conit ovat yhteisöllisiä tapahtumia ja monet saapuvat paikalle pääasiassa tapaamaan ystäviään, vaikka jokaisella conilla onkin muuta ohjelmaa kuten paneeleja ja erilaisia työtupia.


title: Tulevaisuus

text: Tulevaisuus on lineaarisessa aikakäsityksessä se osa aikalinjasta, joka ei vielä ole tapahtunut. Tulevaisuuden vastakohta on menneisyys eli se osa lineaarisesta aikalinjasta, joka on jo tapahtunut. Näiden väliin asettuu nykyisyys, joka tapahtuu parhaillaan.


title: Tulevaisuus

text: Tulevaisuudentutkimusta kutsutaan joskus myös futurologiaksi. Tulevaisuutta pyritään ennustamaan muun muassa ekstrapoloimalla nykyisiä teknologisia, taloudellisia tai sosiaalisia kehityssuuntia. Suomessa tulevaisuuden päätöksentekoa hoitaa eduskunnan tulevaisuusvaliokunta, sen tutkimusta Tulevaisuuden tutkimuskeskus ja kansalaistoimintaa Tulevaisuudentutkimuksen seura.


title: Menneisyys

text: Menneisyys on lineaarisessa aikakäsityksessä se osa aikalinjasta, joka on jo tapahtunut. Menneisyyden vastakohta on tulevaisuus ja nykyhetki rajaa nämä kaksi ajanjaksoa toisistaan. Tällöin oletetaan myös, että menneisyys on syy-seuraus-suhteessa nykyisyyteen ja tulevaisuuteen nähden.


title: Menneisyys

text: Menneisyyttä tutkivia tieteenaloja ovat mm. historia, arkeologia ja paleontologia.


title: Naamiaiset

text: Naamiaiset ovat juhla, jonka osallistujat käyttävät naamioita tai naamiaispukuja eli historiallisia tai muuten epätavallisia asuja. Naamiaiset olivat erityisen suosittuja Euroopan hoveissa 1600- ja 1700-luvuilla, ja naamiaisperinne yhdistetäänkin yleisesti Venetsian karnevaaleihin. Naamiaisjuhliin kuuluu usein myös tanssia, laulua ja muita esityksiä. Keskiyötä pidetään perinteisesti naamioiden riisumisen hetkenä.


title: Stavanger

text: Stavanger on Norjan neljänneksi suurin kaupunki ja Rogalandin läänin pääkaupunki Boknavuonon etelärannalla Länsi-Norjassa. Stavanger sai kaupunginoikeudet vuonna 1425. Kaupungin arkkitehtuuri on sekoitus vanhaa ja uutta.


title: Stavanger

text: Stavanger sijaitsee niemimaalla, jonka länsipuolta huuhtoo Norjanmeri, idässä on Gandsin vuono. Kaupunki levittäytyy mannermaalta asuituile saarille nimiltään Hundvåg/Buøy, Austre Åmøy, Langøy, Bjørnøy, Roaldsøy, Ormøy, Steinsøy, Engøy, Sølyst, Grasholmen, Vassøy, Lindøy, Hellesøy ja Kalvøy. Korkeimpia paikkoja ovat Ullandhaug (139 m) ja Jåttånuten (138 m).


title: Stavanger

text: Stavangeriin perustettiin piispanistuin 1100-luvulla, kun St. Swithunin katedraali valmistui. Kaupunkioikeudet se sai 1425, mutta kaupungin kasvu oli hidasta ja vuonna 1682 uskonpuhdistuksen myötä piispanistuin siirtyi Kristiansandiin. Sen jälkeen kun Pohjanmereltä löydettiin öljyä 1960-luvulla, Stanvangerin taloudellinen merkitys on kasvanut.


title: Stavanger

text: Kaupungissa on elintarvike-, laivanrakennus-, metalli-, kumi-, tekstiili- ja graafista teollisuutta. Stavangerin satama kuuluu Norjan tärkeimpiin ja kaupungin rautatieasema on Sørlandin radan päätepiste. Lentoasemalta, joka sijaitsee naapuripaikkakunnalla Solassa, on yhteys Pohjanmeren öljykentille. Kaupungissa sijaitsee Norjan öljyhallinnon keskusvirasto ja öljy-yhtiöiden konttoreita. Statoililla on siellä pääkonttori ja ExxonMobil, BP, Total ja ConocoPhillips ovat perustaneet sinne aluetoimipisteen.


title: Stavanger

text: Vuonna 2005 perustetussa Stavangerin yliopistossa on teknillis-luonnontieteellinen, yhteiskuntatieteellinen ja humanistinen tiedekunta. Opiskelijoita yliopistossa on noin 9200. Muita korkeakouluja Stavangerissa ovat Den sosialpedagogiske høgskolen, joka tarjoaa opetusta mm. sosiaalipedagogiikassa sekä Kauppakorkeakoulu.Stavangerin satamasta lähtee kesäisin Hop On - Hop Off -turistibussi, joka ajaa kaupungin läpi ja pysähtyy tärkeimmillä nähtävyyksillä.


title: Stavanger

text: Vuoden 2018 alussa Stavangerissa oli yli 133 000 asukasta joten se oli asukasluvultaan Norjan neljänneksi suurin kunta.


title: Stavanger

text: Stavanger on Jyväskylän ystävyyskaupunki, ja kaupungit ovatkin väkiluvultaan melko samankokoiset. Vuonna 2008 kaupunki jakoi Euroopan kulttuuripääkaupungin tittelin yhdessä Liverpoolin kanssa.


title: Helsingborg

text: Helsingborg (vuosina 1912–1971 "Hälsingborg") on entinen Ruotsin kaupunki ja nykyinen Helsingborgin kunnan keskustaajama. Helsingborg sijaitsee Juutinrauman kapeimmalla kohdalla Skånen läänissä ja Skånen historiallisessa maakunnassa Etelä-Ruotsissa. Helsingborgin kaupunkitaajamassa oli 97 122 asukasta vuoden 2010 lopussa.


title: Helsingborg

text: Helsingborg ei vuoden 1971 jälkeen ole enää ollut virallisesti kaupunki, sillä tuolloin Ruotsissa siirryttiin yhteen kuntamuotoon, ja kaupungit, kauppalat ja maalaiskunnat korvattiin "kunnilla". Kaupunki kuuluu nykyään Helsingborgin kuntaan, johon kuuluu myös laajoja maaseutualueita.


title: Helsingborg

text: Helsingborgista on Juutinrauman yli vain neljän kilometrin matka Tanskan puolella sijaitsevaan Helsingøriin.


title: Helsingborg

text: Helsingborg oli linnoitettu kauppakaupunki jo 1000-luvun lopulla, virallinen perustamisvuosi on 1085. Roskilden rauhassa 1658 Tanska luovutti sen Ruotsille. Vuonna 1711 kaupungissa riehui rutto. Vuosina 1418 ja 1788 kaupunki paloi pahoin. Satama valmistui vuonna 1832 ja rautatie 1865.


title: Helsingborg

text: Helsingborg on Ruotsin vilkkaimpia satamakaupunkeja. Helsingborgin satamasta on juna- ja autolauttayhteys (4 kilometriä) Tanskaan ja Saksaan. Kaupungissa on sähkötekniikka, konepaja-, telakka-, kumi-, kemian- ja makeisteollisuutta. Kaupungin suurin yksityinen työllistäjä on kalustejätti Ikea. Myös McNeilin Nicorette-tehdas tarjoaa monia työpaikkoja tupakanvieroitustuotteiden valmistuksessa.


title: Helsingborg

text: Helsingborgissa järjestetään jazzfestivaalit ja antiikkimessut. Kaupungissa on myös oma teatteri, Helsingborgin kaupunginteatteri. Metallibändi Soilwork on kotoisin täältä.


title: Helsingborg

text: Jalkapallojoukkue Helsingborgs IF pelaa Ruotsin korkeimmalla sarjatasolla Allsvenskanissa.


title: Helsingborg

text: Helsingborg on jaettu 32 tilastoalueeseen, jotka vastaavat usein vanhoja kaupunginosia tai asuinalueita. Luettelon numerointi viittaa oheisen kartan numeroihin.


title: Vesipiippu

text: Vesipiippu on piippu, jossa savun suodattimena käytetään vettä. Perinteisiä itämaisia versioita kutsutaan nimellä hookah. Suoraviivaistettua muotoa kutsutaan "bongiksi". Sana juontuu thainkielisestä sanasta "baung" (), joka tarkoittaa sylinterin tai putken muotoista puista tai bambusta valmistettua esinettä. Bongilla on vuosisatainen käyttöhistoria Kaukoidässä ja Afrikassa.


title: Vesipiippu

text: Materiaalina on alun perin ollut puu tai bambu, mutta nykyään lasi ja akryyli lienevät yleisimmät. Piipun pesä voi olla keraaminen, lasia, metallia tai kiveä, tai jotain muuta korkeita lämpötiloja kestävää materiaalia.


title: Vesipiippu

text: Länsimaissa bongi yhdistetään yleisesti kannabikseen, vaikka historiallisesti sitä on käytetty samoin kuin muitakin vesipiippuja, kuten edellä mainittu "hookah" ja sen rinnakkaisversio "šiša".


title: Vesipiippu

text: Vesipiipussa joitain haitallisia aineita (muun muassa osa tupakan nikotiinista) liukenee veteen, mutta ei läheskään kokonaan. Vesipiipun käyttö on joskus perusteltu sen väitetyllä terveellisyydellä, koska vesi suodattaa haitta-aineita. Käytännössä esimerkiksi tupakkaa poltettaessa vesipiipun käyttäminen voi olla savukkeen polttamista haitallisempaa, sillä polttaminen yleensä kestää pitemmän ajan, eikä vesi poista läheskään kaikkia haitta-aineita. Vaikuttaa myös siltä, että vesipiipun kautta polttamalla tupakansavun mukana kulkeutuu elimistöön keskimäärin enemmän häkää, nikotiinia, kromia, arseenia ynnä muuta kuin savukkeen savun mukana.


title: Vesipiippu

text: Vesipiipussa savu kulkeutuu keuhkoihin veden kautta, jolloin savu viilenee ja siihen sekoittuu vesihöyryä. Myös osa savun hiukkasista jää veteen. Savu kertyy vesitilan yläpuolella olevaan savutilaan eli kammioon, josta se voidaan imeä yhdellä kerralla keuhkoihin. Savutilan tyhjennys tapahtuu vapauttamalla sormi ilmareiän päältä pois, tai irrottamalla pesä jolloin ilmaa pääsee savutilaan suoraan eikä piipun pesän kautta. Ilmareikä sijaitsee kammion seinässä, vedenpinnan yläpuolella.


title: Vesipiippu

text: Savu on veden ansiosta kosteaa ja viileää. Kuumaa vettä käytettäessä savun seassa on enemmän vesihöyryä.


title: Vesipiippu

text: Vesipiippua voidaan käyttää myös ilman nikotiinia. Tällöin siinä nautitaan vain vesihöyryn tuottamasta mausta.Sisha tai hooka on hiiltä lämmönlähteenä käyttävä länsi-aasialainen vesipiippu, jonka pesä sijaitsee keskus-sylinterin päällä, ja savua hengitetään vesisäiliön kyljestä lähtevien letkujen avulla.


title: Vesipiippu

text: Äly on ämpäristä ja pullosta tehty kotitekoinen väline, jota käytetään kannabiksen polttamiseen. Nimitys "äly" on slangia.


title: Vesipiippu

text: Englannin kielessä väline tunnetaan nimellä "bucket bong" ("bucket" = ämpäri, "bong" = bongi, vesipiippu) tai "gravity bong" ("gravity" = painovoima). Toiminta perustuu alipaineeseen, joka syntyy pulloon, kun sitä nostetaan vedestä ylös.


title: Vesipiippu

text: Älyssä on vedellä täytettävä ämpäri tai muu astia, muovipullo, josta on leikattu pohja pois, ja pesä, jonne päihdeaine asetetaan sytytettäväksi. Pesä rakennetaan usein suuttimesta, jonka sisään asetetaan pala metalliverkkoa tai muu savua ja ilmaa läpipäästävä jalusta, jonka päälle päihdeaine asetetaan.


title: Vesipiippu

text: Pesä sijoitetaan pullon suulle ja pullo upotetaan kaulaa myöten vesiämpäriin, minkä jälkeen pesä ladataan eli täytetään päihdeaineella. Päihdeaine sytytetään palamaan ja pulloa nostetaan hitaasti ylöspäin. Pullon sisälle kertyy alipainetta, joka tasautuu suuttimen kautta, jolloin pulloon virtaa ilmaa ja savua. Kun pullo on nostettu ylös asti, pesä poistetaan, pullossa oleva savu hengitetään, ja päihdyttävät yhdisteet alkavat imeytyä keuhkoista verenkiertoon. Jos savupulloa työnnetään hengitysvaiheessa takaisin alas, pulloon syntyvä paine työntää savun keuhkoihin ”pehmeämmin” kuin vedettäessä savua keuhkoihin hengityslihaksilla.


title: Vesipiippu

text: Riippuvuusterapeutti Helmut Kuntzin mukaan älyn tai vesipiipun käyttö lisää riskiä riippuvuuden syntymiseen verrattuna kannabissavukkeiden polttamiseen.


title: Vesipiippu

text: ”Vesiputous” on toinen vedellä tuotettuun alipaineeseen perustuva polttoväline, jossa käytetään yhtä muovipulloa, josta ei ole leikattu pohjaa pois ja se on täytettävissä vedellä. Pullon alaosaan on tehty aukko, joka on suljettu kumisella tulpalla, ja jonka kautta vesi on laskettavissa pois. Pullo täytetään kaulaan asti, minkä jälkeen ladattu pesä sijoitetaan pullon suulle. Päihdeaine sytytetään ja vesi lasketaan pois, jolloin pulloon syntyvä alipaine saa pullon täyttymään savulla. Pesä poistetaan ja savu hengitetään.


title: Burt Lancaster

text: Burton Stephen Lancaster (2. marraskuuta 1913 New York City, New York, Yhdysvallat – 20. lokakuuta 1994 Los Angeles, Kalifornia, Yhdysvallat) oli yhdysvaltalainen Oscar-palkittu näyttelijä.


title: Burt Lancaster

text: Hän oli yksi perheen viidestä lapsesta ja varttui itä-Harlemissa. Nuorena hän vietti paljon aikaa kadulla, jossa kehitti voimistelijan taitojaan. Myöhemmin hän toimi sirkuksessa akrobaattina, kunnes vuonna 1939 saadut vammat pakottivat hänet luopumaan ammatista.


title: Burt Lancaster

text: Lancaster palveli Yhdysvaltain maavoimissa toisen maailmansodan aikaan. Sodan jälkeen hänen onnistui saada rooli Broadwaylta, ja vaikka näytelmä ei ollut menestys, Lancasterin esitys sai Hollywoodin agenttien kiinnostuksen heräämään. Hän sai roolin elokuvasta "Tappajat" (1946). Hän sai hyvät arvostelut ja sitä myötä lisää elokuvaosia etenkin draamoissa, trillereissä, sota- ja seikkailuelokuvissa. Lancasterin elokuvat olivat yleensä menestyksiä tyylilajista riippumatta. Vuonna 1953 hän näytteli toisen miespääosan elokuvassa "Täältä ikuisuuteen", josta tuli hänen kuuluisin elokuvansa. Hänen uransa kohokohtia oli 1960, kun hänen työnsä palkittiin sekä parhaan miespääosan Oscarilla että Golden Globella elokuvasta "Huijarisaarnaaja".


title: Burt Lancaster

text: Lancaster työskenteli myös useissa eurooppalaisissa elokuvissa ja eurooppalaisten ohjaajien kanssa, mukaan lukien, Luchino Viscontin ("Tiikerikissa", 1963, ja "Intohimo ja väkivalta", 1974) ja Bernardo Bertoluccin ("1900", 1976). Hän näytteli myös lukuisissa televisioelokuvissa. Ohjaaja John Frankenheimer teki hänen kanssaan viisi elokuvaa ja näyttelijöistä Kirk Douglas kuusi.


title: Burt Lancaster

text: Burt Lancasterilla on tähti Hollywood Walk of Famella (6801 Hollywood Boulevard).


title: Burt Lancaster

text: Lancaster vartioi tarkkaan yksityiselämäänsä. Hän oli naimisissa kolme kertaa ja hänellä oli viisi lasta. Hollywoodissa Lancaster tunnettiin naistenmiehenä, ja poliittiselta kannaltaan hän oli vasemmalle kallistuva liberaali, joka kannatti muun muassa homojen oikeuksia ja ammattiyhdistysliikettä ja vastusti Vietnamin sotaa. Burt Lancasterin lapsista Billy tuli tunnetuksi John Carpenterin kauhuklassikon, The Thing, käsikirjoittajana. Sydänleikkaus ja aivohalvaus veivät hänet pyörätuoliin 1990. Hän kuoli 80-vuotiaana kotonaan Los Angelesissa sydänkohtaukseen.


title: Biologinen kuolemattomuus

text: Biologinen kuolemattomuus tarkoittaa sitä, että jonkin eliön kuolevuus ei jatkuvasti lisäänny tai sen suvunjatkamiskyky heikkene sen ikääntymisen johdosta. Eliö voi tosin edelleen kuolla muista syistä, esimerkiksi onnettomuuteen, sairauteen tai mutaation seurauksena.


title: Biologinen kuolemattomuus

text: On teoretisoitu, että kun saadaan selville ne mekanismit, joilla tietyt solut ovat kuolemattomia, pystytään mahdollisesti myös geenimuuntelemaan kuolevaiset solut biologisesti kuolemattomiksi. Edelleen on teoretisoitu, että mikäli geeniterapian avulla voidaan muuttaa kaikki ihmiskehon solut kuolemattomiksi, ihmisestä voi tulla biologisesti kuolematon.


title: Biologinen kuolemattomuus

text: Tutkijoita, jotka tavoittelevat ihmisen muuttamista biologisesti kuolemattomaksi, kutsutaan biogerontologeiksi. Kuuluisin biogerontologi lienee englantilainen Aubrey de Grey.


title: Biologinen kuolemattomuus

text: Kantasolut ja syöpäsolut ovat biologisesti kuolemattomia, koska niiden jakaantumiselle ei ole mitään rajaa.


title: Biologinen kuolemattomuus

text: "Turritopsis nutricula" on tällä hetkellä ainoa tunnettu eläin, joka on biologisesti kuolematon.


title: Carl Enckell

text: Carl Johan Alexis Enckell (7. kesäkuuta 1876 Pietari – 26. maaliskuuta 1959 Helsinki) oli suomalainen poliitikko, upseeri, yritysjohtaja ja diplomaatti. Hän oli Suomen viimeinen ministerivaltiosihteeri Pietarissa vaiheikkaana vuonna 1917 ja itsenäisyyden aikana moninkertainen ulkoasiainministeri. Enckellin uran merkityksellisimmän vaiheen muodosti Suomen luotsaaminen sodasta pysyvään rauhantilaan 1944–1948. Hän profiloitui etenkin Suomen idänsuhteissa.


title: Carl Enckell

text: Enckell on ollut ulkoasiainministerinä Suomessa neljänneksi pisimpään.


title: Carl Enckell

text: Enckellin suvussa oli paljon upseereita. Carl Enckellin isä Carl Enckell oli jalkaväenkenraali Venäjän armeijassa ja siirtyi Suomeen johtamaan Haminan kadettikoulua pojan ollessa seitsemänvuotias. Siellä myös hänen poikansa kouluttautui upseeriksi ja valmistuttuaan kurssinsa priimuksena vuonna 1896 liittyi eliittiyksikkönä tunnettuun henkikaartin Izmailovon rykmenttiin, missä oppi sujuvasti venäjää. Hän jätti kuitenkin upseerinuran jo kolmen vuoden kuluttua ja meni Dresdeniin opiskelemaan insinööriksi. Valmistuttuaan hän palasi Suomeen ja työskenteli koneinsinöörinä paperi- ja metalliteollisuuden palveluksessa, ja siirtyi 1911 Kone ja Silta Oy:n toimitusjohtajaksi. Yhtiö menestyi hyvin ja Enckell valittiin nopeasti Metalliteollisuuden Työnantajaliiton ja Yleisen Työnantajaliiton varapuheenjohtajaksi sekä Helsingin kaupunginvaltuustoon.


title: Carl Enckell

text: Helmikuun vallankumouksen jälkeen vuonna 1917 venäjäntaitoinen Enckell nimitettiin Suomen ministerivaltiosihteeriksi Pietariin. Eduskunnan hyväksyttyä kesällä valtalain konservatiivinen Enckell painosti Venäjän väliaikaisen hallituksen johtajat hajottamaan Suomen eduskunnan lain torjumiseksi, mikä myös onnistui. Tämän johdosta hänellä oli pitkään huono maine Suomen vasemmiston silmissä.


title: Carl Enckell

text: Marraskuun alussa hän sukkuloi Helsingin ja Pietarin väliä uutta Suomen ja Venäjän suhteet määrittelevää perustuslakia sorvattaessa. Niin kutsutun Ståhlbergin komitean esityksen hän ehti vielä esitellä väliaikaiselle hallitukselle 5. marraskuuta, mutta saavuttuaan uudelleen Pietariin 7. marraskuuta Suomen eduskuntapuolueiden hyväksymän manifestiluonnoksen kanssa hän saattoi vain todeta uuden vallankumouksen tapahtuneen matkan aikana. Suomen julistauduttua itsenäiseksi Enckell muodosti P. E. Svinhufvudin ja Gustaf Idmanin kanssa Suomen senaatin valtuuskunnan, joka pyysi ja sai neuvostohallitukselta tunnustuksen itsenäisyydelle. Enckell nimettiin myös Suomen diplomaattiseksi edustajaksi Pietariin, mutta pesti jäi hyvin lyhyeksi valtiosuhteitten pian katketessa valkoisen Suomen ja Neuvosto-Venäjän välillä.


title: Carl Enckell

text: Enckellistä tuli marraskuussa 1918 Suomen järjestyksessä toinen ulkoministeri, ja hänen tehtäväkseen tuli nyt vuorostaan valtionhoitaja C. G. E. Mannerheimin kanssa hankkia tunnustus Suomen itsenäisyydelle maailmansodan voittaneilta ympärysvalloilta. Enckell johti Suomen valtuuskuntaa Pariisin rauhankonferenssissa 1919 ja Kansainliitossa sen käsitellessä Ahvenanmaan kysymystä. Enckellin taktiikkana oli viivyttää päätöksen tekemistä, kunnes suurvallat menettäisivät kiinnostuksensa wilsonilaiseen vähemmistökansallisuuksien (ruotsinkielisten ahvenanmaalaisten) oikeuksien ajamiseen. Taktiikka toimi, ja Ahvenanmaa päätettiin 1921 jättää Suomelle.


title: Carl Enckell

text: Vasta itsenäistyneessä maassa Enckell oli harvoja, jolla oli edes jonkinlaista kokemusta diplomaattisista tehtävistä (joita ministerivaltiosihteeriys etäisesti muistutti) ja siksi nuori kansakunta turvautui häneen aluksi niin usein. Enckell oli 1919–1926 Suomen edustajana Pariisissa ja samanaikaisesti 1920–1926 Kansainliitossa. Hän toimi myös kahden lyhytikäisen virkamieshallituksen ulkoministerinä 1922 ja 1924 ja edusti Suomea eräissä kansainvälisissä konferensseissa. Hän palasi 1927 kotimaahan jälleen liike-elämän pariin. Hän oli ensin Liittopankin toimitusjohtaja ja sitten HOP:n johtokunnan jäsen sekä 1936–1946 Teollisuudenharjoittajain keskinäisen palovakuutusyhtiön toimitusjohtaja.


title: Carl Enckell

text: Suomen ulkopolitiikan pariin Enckell palasi kohtalokkaana aikana vuonna 1944. Kyseisen vuoden helmikuussa hän kävi J. K. Paasikiven kanssa epävirallisissa rauhantunnusteluissa Moskovassa, jotka eivät kuitenkaan vielä johtaneet rauhaan Linkomiehen hallituksen torjuessa Neuvostoliiton kovat ehdot. Elokuussa nimitettiin Antti Hackzellin – toisen tsaarinaikaina Venäjään liikesuhteiden kautta tutustuneen – johtama uusi hallitus rauhan solmimista varten ja Enckell palasi pitkän tauon jälkeen ulkoministeriksi. Pääministerin saatua halvauskohtauksen kesken välirauhanneuvotteluiden Enckell joutui dramaattisissa oloissa matkustamaan Moskovaan asettuakseen Suomen valtuuskunnan johtoon. Neuvotteluissa ei paljoa neuvoteltu, mutta rauha saatiin.


title: Carl Enckell

text: Enckell jatkoi sen jälkeen ulkoministerinä yhtäjaksoisesti kaikissa sotien jälkeisissä hallituksissa aina Fagerholmin sosiaalidemokraattista vähemmistöhallitusta myöten, yhteensä viiden ja puolen vuoden ajan. Näinä vuosina hän oli yksi Paasikiven linjan keskeisistä arkkitehdeista. Enckellin ja toisen ulkoministerin Reinhold Sventon asemaa presidentti J. K. Paasikiven avustajina ja neuvonantajina korosti kummankin täydellinen venäjän taito ja se, että ulkoministeriön korkeimman virkamiehen, poliittisen osaston päällikön virka oli Enckellin koko ulkoministerikauden ajan ilman haltijaa. Enckellillä ja Sventolla oli kielitaitonsa ylläpitämiseksi tapana jopa keskustella ja käydä kirjeenvaihtoa keskenään venäjäksi. Enckell oli Suomen valtuuskunnan varapuheenjohtajana sekä Pariisin (uudessa) rauhankonferenssissa elokuussa 1946 että YYA-sopimuksesta neuvoteltaessa Moskovassa huhtikuussa 1948. Hän allekirjoitti Suomen edustajana Pariisin rauhansopimuksen 10. helmikuuta 1947 – ja yhtenä edustajista myös YYA-sopimuksen 6. huhtikuuta 1948. Enckell jäi eläkkeelle viimein vasta 73-vuotiaana.


title: Carl Enckell

text: Enckell kuoli 82-vuotiaana Helsingissä. Hän sai kahdesti sekä 1. luokan Vapaudenristin (jälkimmäisellä kerralla rintatähden kera) että Valkoisen Ruusun suurristin (jälkimmäisellä kerralla jalokivien kera) ja myös useita korkeita ulkomaisia kunniamerkkejä. Enckell julkaisi vuonna 1956 kaksiosaiset muistelmat, jotka keskittyivät Suomen itsenäistymisen aikoihin ja 1920-lukuun.


title: Carl Enckell

text: Carl Enckellin vaimo oli hänen Saksassa tapaamansa englantilaissyntyinen Lucy Marie Frieda Agathe Margareta Ponsonby-Lyons. Heidän poikansa oli diplomaatti, filosofian kandidaatti Ralph Enckell. Carl Enckellin veli oli kenraali Oscar Enckell, joka osallistui hänen kanssaan Moskovan välirauhanneuvotteluihin syyskuussa 1944.


title: John Wayne

text: John Wayne (oik. Marion Mitchell Morrison, 26. toukokuuta 1907 Winterset, Iowa, Yhdysvallat – 11. kesäkuuta 1979 Los Angeles, Kalifornia, Yhdysvallat) oli yhdysvaltalainen elokuvanäyttelijä ja ohjaaja. Wayne tuli tunnetuksi etenkin sankarirooleistaan lännen- ja sotaelokuvissa. Hän sai parhaan miespääosan Oscar-palkinnon vuonna 1969.


title: John Wayne

text: Wayne syntyi Wintersetin pikkukaupungissa Iowassa. Hänen ristimänimensä oli Marion Robert Morrison. Hänen keskimmäinen nimensä muutettiin pian Robertista Mitchelliksi, kun vanhemmat päättivät nimetä seuraavan poikansa Robertiksi. Perhe kuului presbyteerikirkkoon. Waynen isä, Clyde Leonard Morrison (1884–1937), oli skotlantilais-irlantilaista ja englantilaista syntyperää oleva Yhdysvaltain sisällissodassa taistelleen Marion Mitchell Morrisonin (1845–1915) poika. Hänen äitinsä Mary Alberta (o.s. Brown, 1885–1970), oli puolestaan kotoisin Lancasterin piirikunnasta, Nebraskasta.


title: John Wayne

text: Waynen perhe muutti Palmdaleen, Kaliforniaan ja vuonna 1911 Glendaleen, missä hänen isänsä työskenteli farmaseuttina. Paikalliset palomiehet alkoivat pian kutsua paloaseman ohi kouluun kulkenutta Marionia Dukeksi, koska tämä kulki aina samannimisen airedalenterrierinsä kanssa. Wayne piti Dukesta nimenä enemmän kuin Marionista, joten lempinimi pysyi mukana hänen elämänsä loppuun saakka.


title: John Wayne

text: Teini-iässä Wayne työskenteli jäätelökaupassa miehelle, joka kengitti hevosia Hollywoodin elokuvastudioille. Hän oli myös vapaamuurareiden kanssa tekemisissä olleen nuorisojärjestö Order of DeMolayn aktiivinen jäsen. Glendalessa Wayne opiskeli Wilson Middle Schoolissa. Hän pelasi myös jalkapalloa Glendale High Schoolin joukkueessa näiden voitettua vuoden 1924 mestaruuden. Myöhemmin Wayne haki Yhdysvaltain laivastoakatemiaan, mutta häntä ei hyväksytty. Sen sijaan hän alkoi käydä Etelä-Kalifornian yliopistoa ja valmistui alustavista lakitieteistä. Hän oli Trojan Knightsin jäsen ja kuului Sigma Chin veljeskuntaan. Wayne myös pelasi yliopistonsa jalkapallojoukkueessa Howard Jonesin valmentamana. Jonesilla oli tapana hankkia pelaajilleen kesätöitä elokuvateollisuuden parista. Tähän aikaan Wayne esiintyikin jalkapallojoukkueensa kanssa elokuvissa "Brown Harvardista" (1926), "The Drop Kick" (1927), "Salute" (1929) ja "Maker of Men" (1931). Waynen ura urheilun parissa kuitenkin loppui, kun hän loukkaantui vartalosurffauksessa Wedgessä, Newport Beachilla. Hän menetti urheilijan apurahansa ja varattomana jätti yliopiston.


title: John Wayne

text: Wayne alkoi työskennellä paikallisella elokuvastudiolla. Mykkäelokuvien tähti Tom Mix oli hankkinut hänelle työn lavasteiden parissa vaihtokauppana jalkapallolipuista. Wayne pääsi pian myös avustajaksi pieniin rooleihin ja ystävystyi elokuvaohjaaja John Fordin kanssa.


title: John Wayne

text: John Wayne oli amerikkalaisen elokuvan sankari, joka tuli tunnetuksi etenkin sankarirooleistaan lännen- ja sotaelokuvissa. Wayne näytteli pääroolissa 142 elokuvassa, joissa hän edusti lähes aina oikeutta ja hyvyyttä.


title: John Wayne

text: Wayne sai ensimmäisen ison roolinsa John Fordin suosituksesta lännenelokuvassa "Suuri lännen tie" (1930). Elokuva ei menestynyt, joten tuotantoyhtiö Fox antoi sopimuksen raueta. Wayne jatkoi pienissä lännenelokuvissa näyttelemistä ja hioi samalla hahmoaan. John Ford otti hänet lännenelokuvaansa "Hyökkäys erämaassa" (1939). Wayne esitti elokuvassa Ringo Kidiä, jossa näkyi jo Waynen lännenhahmon tyypilliset piirteet: kovuus, rehellisyys, urheus ja lakonisen laahustava tyyli. Elokuvan myötä Waynen ura lähti nousuun. Hän esiintyi 1940-luvun ja 1960-luvun alun välillä useissa menestyselokuvissa, joista moni oli Fordin ohjaama. Niistä useat olivat lännenelokuvia, mutta Wayne näytteli myös joissain sotaelokuvissa. Waynen tähti alkoi laskea 1960-luvulla kun hänen esittämänsä yksinkertaisen miehekäät ja isänmaalliset hahmot menettivät elokuvayleisön suosiota. Hän voitti kuitenkin parhaan miespääosan Oscar-palkinnon elokuvasta "Kova kuin kivi" (1969).


title: John Wayne

text: Waynen ensimmäinen ohjaustyö oli "Alamo" (1960). Hän myös näytteli elokuvassa, mutta ei kuitenkaan saanut työstään suurta kiitosta arvostelijoilta. Waynen ohjaama "Vihreät baretit" (1968) menestyi hyvin, mutta sai kriitikoilta arvostelua kliseisyydestään ja Vietnamin sodalle myönteisestä propagandistisuudestaan.


title: John Wayne

text: Waynen viimeinen elokuva oli "Revolverimies" (1976), jossa hän esitti syöpään kuolevaa revolverisankaria.


title: John Wayne

text: Harris Pollsin joulukuussa 2008 tekemän kyselytutkimuksen mukaan Wayne on Yhdysvaltain kolmanneksi suosituin näyttelijä..John Wayne oli ankara kommunismin vastustaja ja Vietnamin sodan puoltaja. Hänen vahva isänmaallisuutensa teki hänestä Yhdysvalloissa monen silmissä kansallissankarin; 72-vuotispäivänään vain vähän ennen kuolemaansa hän saikin Yhdysvaltain Kongressin kultamitalin.


title: John Wayne

text: Wayne oli kolme kertaa naimisissa, ja hänen viimeinen avioliittonsa kesti hänen kuolemaansa asti. Hänellä oli seitsemän lasta: neljä ensimmäisestä ja kolme kolmannesta avioliitostaan. Hänen poikansa Patrick Wayne (s. 1939) on elokuvanäyttelijä.


title: John Wayne

text: Wayne oli vapaamuurarien jäsen.


title: John Wayne

text: Waynellä diagnosoitiin keuhkosyöpä vuonna 1964. Hänen toinen keuhkonsa poistettiin ja hän toipui.


title: John Wayne

text: Vuonna 1979 Waynella todettiin sappirakkoleikkauksen yhteydessä pitkälle edennyt mahasyöpä, johon hän kuoli 11. kesäkuuta samana vuonna.